Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή επιχείρηση βιομηχανιών βιοπροϊόντων /* COM/2013/0496 final - 2013/0241 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Γενικό πλαίσιο Ένας από τους κύριους στόχους του «Ορίζοντα 2020», του προγράμματος πλαισίου για την έρευνα και την καινοτομία που καλύπτει την περίοδο 2014-2020, είναι η ενίσχυση της ευρωπαϊκής βιομηχανίας μέσω δράσεων στήριξης της έρευνας και της καινοτομίας σε ευρύ φάσμα βιομηχανικών κλάδων. Ειδικότερα, προβλέπει τη δημιουργία συμπράξεων δημόσιου-ιδιωτικού τομέα, οι οποίες θα συμβάλουν στην αντιμετώπιση ορισμένων βασικών προκλήσεων που αντιμετωπίζει η Ευρώπη. Οι βιομηχανίες βιοπροϊόντων στην ΕΕ μπορούν να συμβάλουν σε μεγάλο βαθμό στους στόχους της στρατηγικής «Ευρώπη 2020», καθώς και στις εμβληματικές πρωτοβουλίες της «Ένωση καινοτομίας», «Μια Ευρώπη που χρησιμοποιεί αποτελεσματικά τους πόρους» και «Μια βιομηχανική πολιτική για την εποχή της παγκοσμιοποίησης». Αυτό έχει αναγνωριστεί σε αρκετές πρόσφατες πρωτοβουλίες πολιτικής της ΕΕ, όπως η ευρωπαϊκή σύμπραξη καινοτομίας για τη γεωργική παραγωγικότητα και βιωσιμότητα[1], η στρατηγική έξυπνης εξειδίκευσης για τα κράτη μέλη και τις περιφέρειες[2] και η πρόταση σχετικά με το έβδομο πρόγραμμα δράσης για το περιβάλλον. Στην ανακοίνωση της 13ης Φεβρουαρίου 2012, στην οποία περιγράφεται η ευρωπαϊκή στρατηγική για τη βιοοικονομία[3], προτείνεται στο πλαίσιο του οικείου προγράμματος δράσης η δημιουργία συμπράξεων δημόσιου-ιδιωτικού τομέα (ΣΔΙΤ) για τις βιομηχανίες βιοπροϊόντων (ΣΔΙΤ βιομηχανιών βιοπροϊόντων). Στην ανακοίνωση της Επιτροπής σχετικά με την προώθηση μιας ισχυρότερης ευρωπαϊκής βιομηχανίας για την ανάπτυξη και την οικονομική ανάκαμψη[4] επαναλαμβάνεται η σημασία της σύστασης ΣΔΙΤ βιομηχανιών βιοπροϊόντων με τη μορφή κοινής τεχνολογικής πρωτοβουλίας (ΚΤΠ) στο πλαίσιο της βιομηχανικής πολιτικής της ΕΕ, η οποία συνάδει επίσης με την ανακοίνωση της Επιτροπής με τίτλο «Συμπράξεις δημόσιου-ιδιωτικού τομέα στο πλαίσιο του “Ορίζοντα 2020”: ένα ισχυρό εργαλείο για την καινοτομία και την ανάπτυξη στην Ευρώπη»[5]. Ο σημαντικός ρόλος των βιοπροϊόντων και της κοινωνίας της βιοοικονομίας στην Ευρώπη επισημαίνεται επίσης από την Επιτροπή των Περιφερειών στη γνωμοδότηση που εξέδωσε στα τέλη Νοεμβρίου του 2012 σχετικά με την ευρωπαϊκή στρατηγική για τη βιοοικονομία[6]. Ενόψει των ευρύτερων ζητημάτων οικονομικής και κοινωνικής βιωσιμότητας, καθώς και των επιπτώσεων για τους καταναλωτές, η Επιτροπή εξετάζει επί του παρόντος το θέμα των βιοκαυσίμων από την πλευρά των καταναλωτών, στο πλαίσιο μιας ευρύτερης μελέτης σχετικά με τη λειτουργία της αγοράς καυσίμων[7]. Αιτιολόγηση και στόχοι της ανάληψης ΚΤΠ στον τομέα των βιομηχανιών βιοπροϊόντων Οι βιομηχανίες βιοπροϊόντων είναι βιομηχανίες που χρησιμοποιούν ανανεώσιμους βιολογικούς πόρους για την παραγωγή βιοπροϊόντων και βιοκαυσίμων. Η παραγωγή λαμβάνει συνήθως χώρα σε βιοδιυλιστήρια και συχνά βασίζεται σε βιοτεχνολογικές διεργασίες. Δημιουργούν νέες αλυσίδες αξίας συνδέοντας πρωτογενείς παραγωγούς (και π.χ. διαχειριστές οργανικών αποβλήτων) και βιομηχανίες που στο παρελθόν δεν σχετίζονταν μεταξύ τους, δημιουργώντας με τον τρόπο αυτό νέες ευκαιρίες για ευρύ φάσμα εδραιωμένων παραγόντων της αγοράς. Ολοένα περισσότερες μεταποιητικές βιομηχανίες, όπως οι βιομηχανίες χημικών, βιοκαυσίμων, χαρτοπολτού και χάρτου, ζάχαρης και αμύλου, καθώς και πάροχοι τεχνολογιών (ιδίως βιομηχανικής βιοτεχνολογίας και μηχανικής), εκδηλώνουν ενδιαφέρον για μερική ή ολική μετάβαση σε βιώσιμους, ανανεώσιμους πόρους και/ή προϊόντα βιολογικής προέλευσης. Η συγκεκριμένη ΚΤΠ θα επικεντρωθεί στη μετατροπή μη εδώδιμων μερών των φυτών (π.χ. ξύλο, γεωργικά και δασοκομικά κατάλοιπα) και βιοαποικοδομήσιμων αποβλήτων σε βιοπροϊόντα και βιοκαύσιμα. Τα μη εδώδιμα μέρη των φυτών, γνωστά επίσης ως λιγνοκυτταρινούχα υλικά, είναι συνήθως ετερογενή και περιέχουν μείγμα διαφόρων ειδών σύνθετων βιομορίων (δηλαδή κυτταρίνη, ημικυτταρίνη και λιγνίνη). Η τεχνολογία που απαιτείται για τη μετατροπή των λιγνοκυτταρινούχων υλικών θεωρείται «περισσότερο προηγμένη» σε σύγκριση με τις υφιστάμενες τεχνολογίες μετατροπής των εδώδιμων μερών των φυτών και βρίσκεται ακόμα σε στάδιο ανάπτυξης. Για τον λόγο αυτό, τα προϊόντα και οι διεργασίες που προκύπτουν από την εν λόγω τεχνολογία ονομάζονται «προηγμένα». Οι βιομηχανίες βιοπροϊόντων αποτελούν ακρογωνιαίο λίθο της βιοοικονομίας της ΕΕ για τη δημιουργία ανάπτυξης και θέσεων εργασίας. Παρά το γεγονός ότι, επί του παρόντος, τα βιοπροϊόντα και τα βιοκαύσιμα αντιστοιχούν μόλις στο 3% περίπου του ετήσιου κύκλου εργασιών ύψους 2 τρισεκατομμυρίων ευρώ και στο 1% των 22 εκατομμυρίων θέσεων εργασίας που δημιουργούνται σήμερα από την ευρωπαϊκή βιοοικονομία[8], οι βιομηχανίες βιοπροϊόντων αναμένεται να αναπτυχθούν με ταχύτερο ρυθμό και σε μεγαλύτερο βαθμό από ό,τι οι πιο παραδοσιακοί τομείς της βιοοικονομίας[9],[10]. Σύμφωνα με εκτιμήσεις από διάφορες πηγές θεωρείται ότι: · τα δυνητικά έσοδα παγκοσμίως από ολόκληρη την αξιακή αλυσίδα της βιομάζας για τα βιοδιυλιστήρια μπορούν να υπερβούν τα 200 δισεκατομμύρια ευρώ έως το 2020[11]· · το μερίδιο μόνο των βιοτεχνολογικών διεργασιών στο σύνολο της παραγωγής χημικών προϊόντων είναι πιθανόν να αυξηθεί και από λιγότερο του 2% που ήταν το 2005 να φτάσει το 25% το 2025[12]· · η αύξηση του όγκου των βιοτεχνολογικών χημικών προϊόντων στην ΕΕ έως το 2020, συμπεριλαμβανομένων των βιοπλαστικών, των βιολιπαντικών, των βιοδιαλυτών, των βιοεπιφανειοδραστικών ουσιών και των χημικών πρώτων υλών θα ανέρχεται σε 5,3% ετησίως, με αποτέλεσμα τη δημιουργία μιας αγοράς αξίας 40 δισεκατομμυρίων ευρώ και 90 000 θέσεων εργασίας μόνο στο πλαίσιο της βιοχημικής βιομηχανίας[13]· · έως το 2020 θα μπορούσαν να παραχθούν με βιώσιμο τρόπο και ανταγωνιστικό κόστος έως και 75 δισεκατομμύρια λίτρα βιοαιθανόλης, ποσότητα που αντιστοιχεί σε πρόσθετα έσοδα ύψους περίπου 15 δισεκατομμυρίων ευρώ για τον γεωργικό τομέα[14]. Προκειμένου να δημιουργηθούν οι ανωτέρω δυνατότητες και να εξασφαλιστεί η ανταγωνιστικότητα των βιομηχανιών βιοπροϊόντων της Ευρώπης και των αξιακών αλυσίδων τους στις παγκόσμιες αγορές, κρίνεται αναγκαία η άρση ορισμένων εμποδίων: · Οι πρώτες ύλες βιομάζας θα πρέπει να παράγονται στην Ευρώπη με βιώσιμο τρόπο και χωρίς ακούσιες αρνητικές συνέπειες, όπως απώλεια βιοποικιλότητας, έμμεση αλλαγή της χρήσης γης ή αρνητικές επιπτώσεις στην επισιτιστική ασφάλεια. · Θα πρέπει να αναπτυχθούν σχέσεις συνεργασίας σε όλο το μήκος των αξιακών αλυσίδων μεταξύ διαφορετικών παραγόντων, συμπεριλαμβανομένων παραγόντων στους τομείς της γεωργίας, της δασοκομίας, των βιομηχανικών κλάδων καθώς και των διαχειριστών αποβλήτων, με στόχο την αύξηση της αποδοτικής χρήσης των πόρων μέσω της μείωσης του κατακερματισμού και της απομόνωσης που χαρακτηρίζει επί του παρόντος τους εν λόγω τομείς. · Κρίνεται αναγκαία η ανάπτυξη νέων διαδικασιών για τον διαχωρισμό, την προεπεξεργασία και τη μετατροπή των εν λόγω πρώτων υλών σε βιοπροϊόντα και βιοκαύσιμα. Ταυτόχρονα, θα πρέπει να προαχθεί ένα ευρύ φάσμα ριζικά διαφορετικών τεχνολογικών επιλογών (π.χ. ενζυμικές διεργασίες έναντι θερμοχημικών διεργασιών), σε μια δυναμική και πολύπλευρη ερευνητική προσπάθεια για την ενίσχυση της αποτελεσματικότητας των διεργασιών και τη βελτίωση της απόδοσης. · Απαιτούνται σημαντικές επενδύσεις για την αναβάθμιση της τεχνολογίας και των υποδομών, ώστε να αξιολογηθούν τα σχετικά πλεονεκτήματα ριζικά διαφορετικών τεχνολογικών επιλογών και να προσδιοριστούν μία ή περισσότερες επικρατέστερες επιλογές. Αυτό συνεπάγεται αναβάθμιση υφιστάμενων βιομηχανιών βιοπροϊόντων (π.χ. βιομηχανία χαρτοπολτού και χάρτου, βιοκαύσιμα, άμυλο, χημικά προϊόντα κ.λπ.) και ανάπτυξη νέων και κλιμακούμενων ολοκληρωμένων μοντέλων βιοδιυλιστηρίων. · Η επιτυχής διείσδυση στην αγορά νέων βιοπροϊόντων και βιοενέργειας/καυσίμων θα προϋπέθετε την ανάπτυξη προτύπων, συστημάτων σήμανσης και πιστοποίησης, καθώς και την εξασφάλιση της αποδοχής τους από τους πελάτες. Οι τιμές των προϊόντων θα πρέπει να αντικατοπτρίζουν επαρκώς τους εξωτερικούς παράγοντες και οι καταναλωτές θα πρέπει να είναι σε θέση να προβαίνουν σε επιλογές προϊόντων κατόπιν ενημέρωσης, π.χ. βάσει στοιχείων σχετικά με τα οφέλη των εν λόγω προϊόντων καθ’ όλη τη διάρκεια του κύκλου ζωής των προϊόντων, από την παραγωγή έως την κατανάλωση/ απόρριψή τους. Οι αξιακές αλυσίδες των βιομηχανιών βιοπροϊόντων (οι οποίες εκτείνονται από την πρωτογενή παραγωγή, τα βιοδιυλιστήρια και τους βιομηχανικούς χρήστες έως τα επώνυμα καταναλωτικά προϊόντα) είναι σύνθετες, όπως ακριβώς και οι προκλήσεις στους τομείς της τεχνολογίας και της καινοτομίας που θα πρέπει να αντιμετωπιστούν προκειμένου να αξιοποιηθούν οι δυνατότητές τους σε κοινωνικοοικονομικό και περιβαλλοντικό επίπεδο. Μόνο με ένα ισχυρό στρατηγικό όραμα, ένα άρτια διαρθρωμένο και καθορισμένο θεματολόγιο στους τομείς της έρευνας και της καινοτομίας και με μια μακροπρόθεσμη σταθερή χρηματοδοτική δέσμευση μπορούν να συγκεντρωθούν σε ένα πρόγραμμα διάφορες δεξιότητες από ολόκληρη της Ευρώπη για την εξεύρεση των απαραίτητων καινοτόμων λύσεων και για την εξασφάλιση επαρκούς βεβαιότητας και κρίσιμης μάζας για τη μόχλευση σημαντικών επενδύσεων από τον ιδιωτικό τομέα. Οι στόχοι της προτεινόμενης ΚΤΠ για τις βιομηχανίες βιοπροϊόντων είναι οι εξής: · να συμβάλει σε μια περισσότερο αποδοτική ως προς τη χρήση των πόρων και περισσότερο βιώσιμη οικονομία με χαμηλές εκπομπές διοξειδίου του άνθρακα, ενισχύοντας επίσης την οικονομική ανάπτυξη και την απασχόληση, ιδίως σε αγροτικές περιοχές, μέσω της ανάπτυξης βιώσιμων και ανταγωνιστικών βιομηχανιών βιοπροϊόντων στην Ευρώπη, με βάση προηγμένα βιοδιυλιστήρια που αντλούν βιομάζα από βιώσιμες πηγές, και πιο συγκεκριμένα· · να επιδείξει τεχνολογίες που καθιστούν δυνατή την ανάπτυξη νέων χημικών δομικών στοιχείων, νέων υλικών και νέων καταναλωτικών προϊόντων από ευρωπαϊκή βιομάζα, που αντικαθιστούν την ανάγκη για μέσα παραγωγής ορυκτής προέλευσης· · να αναπτύξει επιχειρηματικά μοντέλα με τη συμμετοχή οικονομικών παραγόντων από ολόκληρη την αξιακή αλυσίδα, από τον εφοδιασμό των μονάδων βιοδιύλισης με βιομάζα έως τους καταναλωτές υλικών, χημικών και καυσίμων βιολογικής προέλευσης, μεταξύ άλλων και μέσω της δημιουργίας νέων διατομεακών διασυνδέσεων και της στήριξης διακλαδικών συνεργατικών σχηματισμών· και · να δημιουργήσει εμβληματικές μονάδες βιοδιύλισης, οι οποίες θα εφαρμόζουν τις τεχνολογίες και τα επιχειρηματικά μοντέλα για τα υλικά, χημικά και καύσιμα βιολογικής προέλευσης και θα παρουσιάζουν βελτιώσεις ως προς το κόστος και τις επιδόσεις σε επίπεδα ανταγωνιστικά με τις εναλλακτικές λύσεις ορυκτής προέλευσης. Αξιοποίηση αποκτηθείσας πείρας Τις τελευταίες δεκαετίες η ΕΕ έχει χρηματοδοτήσει ευρύ φάσμα έργων, τα οποία συμβάλλουν στην πρόοδο των βιομηχανιών βιοπροϊόντων. Τα προγράμματα πλαίσια (ΠΠ) της ΕΕ για την έρευνα και την τεχνολογική ανάπτυξη καλύπτουν σχεδόν το 6% των συνολικών επενδύσεων της ΕΕ σε Ε&Α και το 15% της Ε&Α που χρηματοδοτείται με ευρωπαϊκούς δημόσιους πόρους μέσω διασυνοριακής συνεργασίας. Στο πλαίσιο του ειδικού προγράμματος «Συνεργασία» του 7ου ΠΠ, ο θεματικός τομέας 2 «Τρόφιμα, γεωργία και αλιεία, βιοτεχνολογία» χρηματοδοτεί επί του παρόντος 100 έργα στον τομέα της βιοτεχνολογίας, με συνεισφορά από την ΕΕ ύψους περίπου 400 εκατ. ευρώ. Λόγω του διεπιστημονικού χαρακτήρα των βιοδιυλιστηρίων, η ΓΔ Έρευνας και Καινοτομίας δημοσίευσε το 2008 κοινή πρόσκληση υποβολής προτάσεων για τα βιοδιυλιστήρια σε σχέση με τέσσερις θεματικούς τομείς του προγράμματος «Συνεργασία» (θεματικός τομέας 2, θεματικός τομέας 5, θεματικός τομέας 4 «Νανοεπιστήμες, νανοτεχνολογίες, υλικά και νέες τεχνολογίες παραγωγής», θεματικός τομέας 6 «Περιβάλλον»). Το 2009 επιλέχθηκαν για χρηματοδότηση τρία εμβληματικά συνεργατικά έργα (BIOCORE, EUROBIOREF και SUPRABIO), με συνολική συνεισφορά από την ΕΕ ύψους περίπου 50 εκατ. ευρώ. Από την πείρα των τελευταίων ετών επιβεβαιώνεται ότι η Ευρώπη διαθέτει ισχυρή ερευνητική βάση στον τομέα των βιομηχανιών βιοπροϊόντων, με ορισμένα επιτυχή έργα μονάδων βιοδιύλισης, τόσο σε επίπεδο ΕΕ όσο και σε περιφερειακό και εθνικό επίπεδο. Οι μηχανισμοί χρηματοδότησης που εφαρμόζονται σε ενωσιακό και περιφερειακό επίπεδο –ιδίως τα μεγάλα και ολοκληρωμένα έργα βιοδιυλιστηρίων και οι περιφερειακοί συνεργατικοί σχηματισμοί στον τομέα της βιοοικονομίας– αποτελούν βήμα προόδου προς τη σωστή κατεύθυνση, διότι εφαρμόζουν μια μέθοδο με βάση την αξιακή αλυσίδα, η οποία καλύπτει δραστηριότητες έρευνας, επίδειξης και εκκίνησης και ενθαρρύνει τη διασυνοριακή συνεργασία. Ωστόσο, δεν έχουν κατορθώσει να συγκεντρώσουν επαρκή κρίσιμη μάζα για την αντιμετώπιση του κατακερματισμού και τη δημιουργία ολοκληρωμένων αξιακών αλυσίδων βιομηχανιών βιοπροϊόντων στην Ευρώπη. Ο αντίκτυπος καθενός από τους ανωτέρω μηχανισμούς χρηματοδότησης θα μπορούσε να βελτιωθεί περαιτέρω εάν οι μηχανισμοί αυτοί εντάσσονταν στο πλαίσιο ενός ολοκληρωμένου μακροπρόθεσμου οράματος για τις βιομηχανίες βιοπροϊόντων και εάν παρεχόταν μεγαλύτερη στήριξη στις δραστηριότητες επίδειξης και εκκίνησης. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Κατά την προετοιμασία της εν λόγω ΚΤΠ πραγματοποιήθηκαν διαβουλεύσεις με ευρύ φάσμα ενδιαφερόμενων μερών: · Από τις 21 Σεπτεμβρίου έως τις 14 Δεκεμβρίου 2012 διενεργήθηκε δημόσια διαβούλευση σχετικά με την προτεινόμενη ΣΔΙΤ βιομηχανιών βιοπροϊόντων, στο πλαίσιο της οποίας ελήφθησαν 638 έγκυρες απαντήσεις. Το 64,6% των απαντήσεων προέρχονταν από τον ιδιωτικό τομέα, το 24,6% από την πανεπιστημιακή κοινότητα, το 8,8% από τον δημόσιο τομέα και το 2% από ΜΚΟ. Απαντήσεις ελήφθησαν από 19 εκ των 27 κρατών μελών, με τον μεγαλύτερο αριθμό απαντήσεων από την Πολωνία, ενώ αμέσως μετά ακολουθούσαν οι Κάτω Χώρες, η Γερμανία, η Ισπανία, η Γαλλία, το Βέλγιο, η Σουηδία, η Φινλανδία, η Ιταλία, η Αυστρία, το Ηνωμένο Βασίλειο, η Ρουμανία, η Τσεχική Δημοκρατία, η Πορτογαλία, η Δανία, η Ιρλανδία, η Ουγγαρία, η Ελλάδα και η Σλοβακία. Σχεδόν όλοι οι συμμετέχοντες (94,3%) ζήτησαν την παρέμβαση της ΕΕ και το 86,9% έκρινε τη ΣΔΙΤ ως τον πλέον κατάλληλο μηχανισμό για την εφαρμογή του προγράμματος Ε&Κ για τις βιομηχανίες βιοπροϊόντων στο πλαίσιο του προγράμματος «Ορίζοντας 2020», θεωρώντας επίσης ότι θα έχει θετικές κοινωνικοοικονομικές επιπτώσεις. Άλλα σημαντικά μηνύματα ήταν η ανάγκη για ενίσχυση της καινοτομίας στην ΕΕ, βελτίωση της ανταγωνιστικότητας και διατύπωση σαφών στόχων παρέμβασης για τις βιομηχανίες βιοπροϊόντων. Τα αποτελέσματα της διαβούλευσης παρουσιάστηκαν και συζητήθηκαν σε εκδήλωση που διοργανώθηκε για τα ενδιαφερόμενα μέρη στις Βρυξέλλες, στις 9 Ιανουαρίου 2013, όπου παρευρέθησαν 162 άτομα. Η πλήρης έκθεση της ηλεκτρονικής δημόσιας διαβούλευσης αποτελεί μέρος της εκτίμησης επιπτώσεων· η δημοσίευση της έντυπης έκδοσής της έχει προγραμματιστεί για τον Ιούνιο του 2013. · Οι διάφορες εκδηλώσεις που διοργανώθηκαν στο πλαίσιο της εφαρμογής της στρατηγικής για τη βιοοικονομία παρείχαν τη δυνατότητα τακτικών επαφών ευρείας βάσης με τα ενδιαφερόμενα μέρη κατά την προετοιμασία της εκτίμησης επιπτώσεων. Μεταξύ αυτών περιλαμβανόταν η διάσκεψη «Partnering for the Bioeconomy in European Regions» (Συμπράξεις για τη βιοοικονομία στις ευρωπαϊκές περιφέρειες), η οποία διεξήχθη στις 12 Οκτωβρίου 2012, υπό τη συνδιοργάνωση της ΓΔ Έρευνας και Καινοτομίας και της Επιτροπής των Περιφερειών. Κατά τη διάρκεια της διάσκεψης παρασχέθηκαν πληροφορίες σχετικά με μια πιθανή ΣΔΙΤ βιομηχανιών βιοπροϊόντων και παρουσιάστηκαν παραδείγματα περιφερειακών δραστηριοτήτων μέσω των οποίων αναδείχθηκαν τα δυνητικά οφέλη των συμπράξεων στον τομέα της βιοοικονομίας. Η ΓΔ Περιφερειακής Πολιτικής και Αστικής Ανάπτυξης ενημέρωσε ειδικότερα τους συμμετέχοντες στη διάσκεψη για τη στρατηγική έξυπνης εξειδίκευσης, η οποία εντάσσεται στο πλαίσιο της πολιτικής της ΕΕ για την αγροτική ανάπτυξη και πρότεινε την κατά περίπτωση εστίαση των επενδύσεων στη βιοοικονομία. · Εξετάστηκαν αρκετές μελέτες που έχουν εκπονηθεί σε σχέση με τη βιοοικονομία, τα βιοπροϊόντα και τα βιοκαύσιμα. · Δεκαμελής ομάδα εξωτερικών αξιολογητών με εμπειρογνωμοσύνη σε διαφορετικά τμήματα των αξιακών αλυσίδων των βιομηχανιών βιοπροϊόντων κλήθηκε να συνδράμει τη ΓΔ Έρευνας και Καινοτομίας στη συλλογή και ανάλυση των ανωτέρω στοιχείων, καθώς και στην προετοιμασία της εκτίμησης επιπτώσεων. Εκτίμηση επιπτώσεων Η παρούσα πρόταση κανονισμού υποστηρίζεται και συνοδεύεται από εκτίμηση επιπτώσεων εκ μέρους της Επιτροπής. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Συνοπτική παρουσίαση της προτεινόμενης δράσης Η παρούσα πρόταση αφορά τη σύσταση της κοινής επιχείρησης βιομηχανιών βιοπροϊόντων (KE BB), βάσει του άρθρου 187 της Συνθήκης για τη Λειτουργία της Ευρωπαϊκής Ένωσης, με σκοπό την ανάληψη της κοινής τεχνολογικής πρωτοβουλίας για τις βιομηχανίες βιοπροϊόντων (ΚΤΠ BB). Η KE BB θα πρέπει να συσταθεί για περίοδο η οποία λήγει στις 31 Δεκεμβρίου 2024. Θα έχει την έδρα της στις Βρυξέλλες (Βέλγιο). Θα ιδρυθεί από την Ευρωπαϊκή Ένωση, εκπροσωπούμενη από την Ευρωπαϊκή Επιτροπή, και από την κοινοπραξία βιομηχανιών βιοπροϊόντων (Biobased Industries Consortium – BIC). Οι δραστηριότητες της KE BB θα χρηματοδοτούνται από κοινού από τα ιδρυτικά της μέλη. Η Επιτροπή και η BIC θα συνεισφέρουν ισομερώς στις δαπάνες λειτουργίας της KE BB. Οι δραστηριότητες έρευνας και επίδειξης θα στηρίζονται μέσω συνεισφορών χρηματικών και μη χρηματικών πόρων (προσωπικό, εξοπλισμός, αναλώσιμα κ.λπ.) των εταιρειών μελών της BIC, καθώς και με χρηματοδοτικούς πόρους της ΕΕ. Το ποσοστό των πόρων που θα παρέχονται από την ΕΕ θα ποικίλλει, σύμφωνα με τους κανόνες του προγράμματος «Ορίζοντας 2020», ανάλογα με το είδος της προβλεπόμενης δραστηριότητας. Η KE BB θα είναι ανοικτή σε νέα μέλη, υπό τον όρο ότι θα συνεισφέρουν με πόρους στην επίτευξη των στόχων της. Η Ευρωπαϊκή Επιτροπή θα εκπροσωπείται στο διοικητικό συμβούλιο και θα διαθέτει αντίστοιχα δικαιώματα και ψήφους με τα μέλη της BIC. Νομική βάση Η νομική βάση της πρότασης είναι το άρθρο 187 της Συνθήκης για τη Λειτουργία της Ευρωπαϊκής Ένωσης. Θα εφαρμοστούν οι κανόνες συμμετοχής και διάδοσης του προγράμματος πλαισίου «Ορίζοντας 2020». Ωστόσο, λόγω ειδικής επιχειρησιακής ανάγκης της παρούσας πρωτοβουλίας, απαιτείται παρέκκλιση από αυτούς τους κανόνες. Εντούτοις, η εν λόγω ειδική παρέκκλιση δεν περιλαμβάνεται στην παρούσα πρόταση στο τρέχον στάδιο ώστε να μην επηρεαστούν οι διοργανικές διαβουλεύσεις σχετικά με την κατάλληλη νομική βάση/ τις διαδικαστικές λεπτομέρειες για την έγκρισή τους, που εξακολουθούν να εκκρεμούν στο πλαίσιο των νομοθετικών εργασιών όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση των κανόνων συμμετοχής και διάδοσης του «Ορίζων 2020» που υπέβαλε η Επιτροπή (COM(2011) 0810 – 2011/0399 (COD)). Η ειδική παρέκκλιση θα συμπεριληφθεί σε μεταγενέστερο στάδιο, λαμβάνοντας υπόψη το αποτέλεσμα των ανωτέρω διαβουλεύσεων. Η παρέκκλιση θα παρέχει τη δυνατότητα περιορισμού, για άλλες δράσεις πλην των δράσεων καινοτομίας, της επιλεξιμότητας για χρηματοδότηση σε οντότητες όπως ΜΜΕ ή ιδρύματα δευτεροβάθμιας και τριτοβάθμιας εκπαίδευσης, με παράλληλη εξασφάλιση του βέλτιστου αποτελέσματος μόχλευσης ιδιωτικών επενδύσεων. Επικουρικότητα και αναλογικότητα Η πρόταση αφορά έναν τομέα στον οποίο η ΕΕ δεν έχει αποκλειστική αρμοδιότητα, και για τον λόγο αυτό εφαρμόζεται η αρχή της επικουρικότητας. Οι στόχοι πολιτικής στους οποίους βασίζεται η πρόταση μπορούν να επιτευχθούν μόνο με την ανάληψη δράσης σε ενωσιακή κλίμακα για τους εξής βασικούς λόγους: (1) Ο υπερεθνικός και σύνθετος χαρακτήρας της μείζονος αυτής πρόκλησης στον τομέα της έρευνας και της καινοτομίας απαιτεί τη συγκέντρωση συμπληρωματικών γνώσεων και χρηματοδοτικών πόρων από διάφορους κλάδους και χώρες. Κανένα μεμονωμένο κράτος μέλος, εταιρεία ή ενδιαφερόμενο μέρος δεν μπορεί να επιλύσει το πρόβλημα μόνο του. (2) Η κλίμακα των προσπαθειών συντονισμού και των πόρων που απαιτούνται είναι τόσο μεγάλη ώστε μπορούν να υλοποιηθούν με αξιόπιστο τρόπο μόνο σε ευρωπαϊκό επίπεδο. (3) Δεδομένου ότι αντίστοιχες και ανταγωνιστικές πρωτοβουλίες είτε βρίσκονται ήδη σε εξέλιξη είτε δρομολογούνται σε άλλες πρωτοπόρες οικονομίες (ΗΠΑ, Βραζιλία, Κίνα, Καναδάς), μόνο η ανάληψη δράσης μεγάλης κλίμακας σε ευρωπαϊκό επίπεδο, μπορεί να είναι αρκετά ελκυστική για τις βιομηχανίες ώστε να πραγματοποιήσουν επενδύσεις στην Ευρώπη. Σύμφωνα με την αρχή της αναλογικότητας οι διατάξεις του παρόντος κανονισμού δεν υπερβαίνουν τα αναγκαία όρια για την επίτευξη των στόχων. Επιλογή μέσου Ο προτεινόμενος κανονισμός θα τονώσει σε μεγάλο βαθμό τις δημόσιες και ιδιωτικές επενδύσεις σε δραστηριότητες έρευνας και καινοτομίας που αποσκοπούν στη βελτίωση της ανταγωνιστικότητας των ευρωπαϊκών βιομηχανιών βιοπροϊόντων και στη δημιουργία απασχόλησης, ιδίως σε αγροτικές περιοχές. Η ΚΕ ΒΒ μπορεί να μοχλεύσει ιδιωτικούς πόρους μέσω της επένδυσης ενωσιακών κονδυλίων σε επίπεδο το οποίο δεν μπορεί να επιτευχθεί με τους συνήθεις μηχανισμούς, οι οποίοι στερούνται στρατηγικής μακροπρόθεσμης προσέγγισης όσον αφορά τον προγραμματισμό και τη χρηματοδότηση. Κατά τη διάρκεια λειτουργίας της κοινής επιχείρησης κάθε 1 ευρώ από τους ενωσιακούς πόρους θα μοχλεύσει 2,8 ευρώ από ιδιωτικά κεφάλαια. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Ο συνολικός προϋπολογισμός της ΚΕ ΒΒ θα ανέρχεται σε 2 000 εκατ. ευρώ (συμπεριλαμβανομένων των χρηματικών συνεισφορών και των συνεισφορών σε είδος). Επιπλέον, ο βιομηχανικός κλάδος έχει δεσμευτεί να επενδύσει το ποσό των 1 800 εκατ. ευρώ για την εγκατάσταση μεγάλων και εμβληματικών μονάδων επίδειξης που θα συμβάλουν στην επίτευξη των στόχων της παρούσας ΚΤΠ. Η μέγιστη συνεισφορά της Ευρωπαϊκής Ένωσης (συμπεριλαμβανομένης της ΕΖΕΣ) θα ανέρχεται στο ποσό των 1 000 εκατ. ευρώ[15], το οποίο θα καταβληθεί από τον προϋπολογισμό του προγράμματος «Ορίζοντας 2020». Οι δαπάνες λειτουργίας της KE BB θα καλυφθούν εξαρχής ισομερώς από την ΕΕ και από την κοινοπραξία βιομηχανιών βιοπροϊόντων BIC. Οι διοικητικές δαπάνες δεν θα υπερβούν τα 60 εκατ. ευρώ για τη διάρκεια της ΚΕ. Οι δραστηριότητες έρευνας και επίδειξης που θα εκτελεστούν από την KE BB και είναι επιλέξιμες για συγχρηματοδότηση στο πλαίσιο του προγράμματος «Ορίζοντας 2020» θα χρηματοδοτηθούν από κοινού από την ΕΕ και την BIC. 5. ΠΡΟΑΙΡΕΤΙΚΑ ΣΤΟΙΧΕΙΑ Επανεξέταση Η ΕΕ θα υποβάλει ετήσια έκθεση σχετικά με την πρόοδο που έχει επιτύχει η KE BB και θα διενεργήσει ενδιάμεση αξιολόγηση έως τις 31 Δεκεμβρίου 2017. Απαλλαγή ως προς την εκτέλεση του προϋπολογισμού όσον αφορά τη χρηματοδοτική συνεισφορά της Ένωσης θα χορηγηθεί από το Ευρωπαϊκό Κοινοβούλιο, κατόπιν σύστασης του Συμβουλίου, στην Επιτροπή, σύμφωνα με τη διαδικασία που προβλέπεται στο άρθρο 319 της ΣΛΕΕ. 2013/0241 (NLE) Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή επιχείρηση βιομηχανιών βιοπροϊόντων (Κείμενο που παρουσιάζει ενδιαφέρον για τον ΕΟΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 187 και το άρθρο 188 πρώτη παράγραφος, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνωμοδότηση του Ευρωπαϊκού Κοινοβουλίου[16], Έχοντας υπόψη τη γνώμη της Οικονομικής και Κοινωνικής Επιτροπής[17], Εκτιμώντας τα ακόλουθα: (1) Συμπράξεις δημόσιου-ιδιωτικού τομέα με τη μορφή κοινών τεχνολογικών πρωτοβουλιών είχαν προβλεφθεί αρχικά στην απόφαση (ΕΚ) αριθ. 1982/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[18]. (2) Στην απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013)[19] προσδιορίζονται συγκεκριμένες συμπράξεις δημόσιου-ιδιωτικού τομέα που πρέπει να υποστηριχθούν. (3) Ο κανονισμός (ΕΕ) αριθ. …/2013 του Ευρωπαϊκού Κοινοβουλίου και του Συμβουλίου, της … 2013, για τη θέσπιση του προγράμματος πλαισίου για την έρευνα και την καινοτομία «Ορίζοντας 2020» (2014-2020)[20] επιδιώκει να διασφαλίσει μεγαλύτερο αντίκτυπο στην έρευνα και την καινοτομία, συνδυάζοντας χρηματοδοτικούς πόρους από το πρόγραμμα πλαίσιο «Ορίζοντας 2020» και από τον ιδιωτικό τομέα σε συμπράξεις δημόσιου-ιδιωτικού τομέα σε βασικούς τομείς στους οποίους η έρευνα και η καινοτομία δύνανται να συμβάλουν στους ευρύτερους στόχους ανταγωνιστικότητας της Ένωσης και να συνδράμουν στην αντιμετώπιση κοινωνικών προκλήσεων. Η συμμετοχή της Ένωσης στις εν λόγω συμπράξεις μπορεί να λαμβάνει τη μορφή χρηματοδοτικών συνεισφορών σε κοινές επιχειρήσεις που συγκροτούνται βάσει του άρθρου 187 της Συνθήκης δυνάμει της απόφασης αριθ. 1982/2006/ΕΚ. (4) Σύμφωνα με την απόφαση αριθ. …/2013/ΕΕ του Συμβουλίου, της … 2013, για τον καθορισμό του ειδικού προγράμματος υλοποίησης του προγράμματος «Ορίζοντας 2020» (2014-2020)[21], στήριξη μπορεί να παρέχεται σε κοινές επιχειρήσεις που συγκροτούνται βάσει του προγράμματος πλαισίου «Ορίζοντας 2020», υπό τους όρους που προσδιορίζονται στην εν λόγω απόφαση. (5) Στη στρατηγική «Ευρώπη 2020»[22] δίδεται έμφαση στην ανάγκη διαμόρφωσης ευνοϊκών συνθηκών για τις επενδύσεις στη γνώση και την καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση. Τόσο το Ευρωπαϊκό Κοινοβούλιο όσο και το Συμβούλιο έχουν εγκρίνει την εν λόγω στρατηγική. (6) Η κοινοπραξία βιομηχανιών βιοπροϊόντων (Bio-based Industries Consortium, εφεξής «BIC») έχει καταρτίσει έγγραφο οραματισμού και στρατηγικό πρόγραμμα καινοτομίας και έρευνας, κατόπιν εκτενών διαβουλεύσεων με τους άμεσα ενδιαφερόμενους δημόσιους και ιδιωτικούς φορείς. Στο στρατηγικό πρόγραμμα καινοτομίας και έρευνας περιγράφονται οι κυριότερες προκλήσεις στους τομείς της τεχνολογίας και της καινοτομίας που πρέπει να αντιμετωπιστούν προκειμένου να αναπτυχθούν βιώσιμες και ανταγωνιστικές βιομηχανίες βιοπροϊόντων στην Ευρώπη, και προσδιορίζονται δραστηριότητες έρευνας, επίδειξης και εκκίνησης που καλείται να διεξαγάγει μια κοινή τεχνολογική πρωτοβουλία για τις «βιομηχανίες βιοπροϊόντων». (7) Η BIC είναι μη κερδοσκοπική οργάνωση που δημιουργήθηκε με σκοπό να εκπροσωπεί τη βιομηχανική ομάδα που παρέχει στήριξη στην κοινή τεχνολογική πρωτοβουλία για τις βιομηχανίες βιοπροϊόντων. Τα μέλη της καλύπτουν ολόκληρη την αξιακή αλυσίδα βιοπροϊόντων και περιλαμβάνουν μεγάλες βιομηχανίες, μικρομεσαίες επιχειρήσεις (ΜΜΕ), περιφερειακούς συνεργατικούς σχηματισμούς, ευρωπαϊκές εμπορικές ενώσεις και ευρωπαϊκές τεχνολογικές πλατφόρμες. Σκοπός της BIC είναι να διασφαλίζει και να προωθεί την τεχνολογική και οικονομική ανάπτυξη των βιομηχανιών βιοπροϊόντων στην Ευρώπη. Αίτηση μέλους μπορεί να υποβάλει οποιοσδήποτε ενδιαφερόμενος φορέας από ολόκληρη την αξιακή αλυσίδα βιοπροϊόντων. Η BIC εφαρμόζει γενικές αρχές ανοίγματος και διαφάνειας όσον αφορά τα μέλη της, διασφαλίζοντας ευρεία συμμετοχή του κλάδου. (8) Στην ανακοίνωση της Επιτροπής της 13ης Φεβρουαρίου 2012 με τίτλο «Καινοτομία για βιώσιμη ανάπτυξη: μια βιοοικονομία για την Ευρώπη»[23] και ειδικότερα στο σχέδιο δράσης της ζητείται η σύσταση σύμπραξης δημόσιου-ιδιωτικού τομέα για τη στήριξη της εδραίωσης βιώσιμων και ανταγωνιστικών βιομηχανιών βιοπροϊόντων και αξιακών αλυσίδων στην Ευρώπη. Ενόψει της μετάβασης σε μια μετα-πετρελαϊκή κοινωνία η ανακοίνωση αποσκοπεί στην καλύτερη ενοποίηση των τομέων παραγωγής και επεξεργασίας βιομάζας, προκειμένου να εναρμονιστούν η επισιτιστική ασφάλεια, η έλλειψη φυσικών πόρων και οι περιβαλλοντικοί στόχοι με τη χρήση της βιομάζας για βιομηχανικούς και ενεργειακούς σκοπούς. (9) Στην ανακοίνωση της Επιτροπής της 10ης Οκτωβρίου 2012 με τίτλο «Μια ισχυρότερη ευρωπαϊκή βιομηχανία για την ανάπτυξη και την οικονομική ανάκαμψη»[24] επιβεβαιώνεται η στρατηγική σημασία των βιομηχανιών βιοπροϊόντων για την ανταγωνιστικότητα της Ευρώπης στο μέλλον, όπως αναγνωρίζεται στην ανακοίνωση της Επιτροπής της 21ης Δεκεμβρίου 2007 με τίτλο «Μια πρωτοβουλία για πρωτοπόρους αγορές στην Ευρώπη»[25] και τονίζεται η ανάγκη για μια κοινή τεχνολογική πρωτοβουλία για τις «βιομηχανίες βιοπροϊόντων». (10) Οι βιομηχανίες βιοπροϊόντων και οι αξιακές αλυσίδες τους βρίσκονται αντιμέτωπες με σύνθετες προκλήσεις στους τομείς της τεχνολογίας και της καινοτομίας. Ως εκκολαπτόμενος τομέας οι βιομηχανίες βιοπροϊόντων πρέπει να επιλύσουν το πρόβλημα της διασποράς των τεχνικών δεξιοτήτων και των περιορισμένων δημόσια διαθέσιμων στοιχείων σχετικά με την πραγματική διαθεσιμότητα πόρων, προκειμένου να αναπτύξουν βιώσιμες και ανταγωνιστικές αξιακές αλυσίδες. Για την αντιμετώπιση των προκλήσεων αυτών θα πρέπει να συγκεντρωθεί, με στοχοθετημένο και συνεκτικό τρόπο, κρίσιμη μάζα σε ευρωπαϊκό επίπεδο από άποψη κλίμακας δραστηριοτήτων, αριστείας και δυναμικού καινοτομίας. (11) Η κοινή τεχνολογική πρωτοβουλία για τις βιομηχανίες βιοπροϊόντων θα πρέπει να μετριάζει κάθε είδους ανεπάρκειες της αγοράς που αποθαρρύνουν τις ιδιωτικές επενδύσεις σε δραστηριότητες προανταγωνιστικής έρευνας, επίδειξης και εκκίνησης για τις βιομηχανίες βιοπροϊόντων στην Ευρώπη. Ειδικότερα, θα πρέπει να εξακριβώνει τη διαθεσιμότητα αξιόπιστου εφοδιασμού με βιομάζα, λαμβάνοντας υπόψη άλλες ανταγωνιστικές κοινωνικές και περιβαλλοντικές απαιτήσεις, και να στηρίζει την ανάπτυξη προηγμένων τεχνολογιών επεξεργασίας, δραστηριοτήτων επίδειξης μεγάλης κλίμακας και μέσων πολιτικής, μειώνοντας με τον τρόπο αυτό τον κίνδυνο για τις ιδιωτικές επενδύσεις έρευνας και καινοτομίας για την ανάπτυξη βιώσιμων και ανταγωνιστικών βιοπροϊόντων και βιοκαυσίμων. (12) Η κοινή τεχνολογική πρωτοβουλία για τις βιομηχανίες βιοπροϊόντων θα πρέπει να αποτελεί μια σύμπραξη δημόσιου-ιδιωτικού φορέα με στόχο την αύξηση των επενδύσεων για την ανάπτυξη βιώσιμου βιομηχανικού τομέα βιοπροϊόντων στην Ευρώπη. Θα πρέπει να αποφέρει περιβαλλοντικά και κοινωνικοοικονομικά οφέλη στους ευρωπαίους πολίτες, να αυξήσει την ανταγωνιστικότητα της Ευρώπης και να συμβάλει στην καθιέρωση της Ευρώπης ως βασικού παράγοντα στην έρευνα, την επίδειξη και την εκκίνηση εφαρμογής προηγμένων βιοπροϊόντων και βιοκαυσίμων. (13) Ο στόχος της κοινής τεχνολογικής πρωτοβουλίας για τις βιομηχανίες βιοπροϊόντων συνίσταται στην εφαρμογή ενός προγράμματος δραστηριοτήτων έρευνας και καινοτομίας στην Ευρώπη, το οποίο θα αξιολογεί τη διαθεσιμότητα ανανεώσιμων βιολογικών πόρων που μπορούν να χρησιμοποιηθούν για την παραγωγή βιοϋλικών και θα στηρίζει επί της βάσης αυτής τη δημιουργία βιώσιμων αξιακών αλυσίδων στον κλάδο των βιοπροϊόντων. Οι εν λόγω δραστηριότητες θα πρέπει να υλοποιούνται μέσω συνεργασίας μεταξύ ενδιαφερόμενων φορέων από ολόκληρο το φάσμα των αξιακών αλυσίδων του κλάδου των βιοπροϊόντων, συμπεριλαμβανομένων των βιομηχανιών πρωτογενούς παραγωγής και μεταποίησης, των επώνυμων καταναλωτικών προϊόντων, των ΜΜΕ, των κέντρων έρευνας και τεχνολογίας και των πανεπιστημίων. (14) Η φιλοδοξία και το πεδίο εφαρμογής των στόχων της κοινής τεχνολογικής πρωτοβουλίας για τις βιομηχανίες βιοπροϊόντων, η κλίμακα των χρηματοοικονομικών και τεχνικών πόρων που πρέπει να κινητοποιηθούν, καθώς και η ανάγκη για επίτευξη αποτελεσματικού συντονισμού και συνέργειας πόρων και χρηματοδότησης, απαιτούν τη συμμετοχή της Ένωσης. Για τον λόγο αυτό, η κοινή επιχείρηση για την υλοποίηση της κοινής τεχνολογικής πρωτοβουλίας για τις βιομηχανίες βιοπροϊόντων (εφεξής η «κοινή επιχείρηση ΒΒ») θα πρέπει να συσταθεί με τη μορφή νομικής οντότητας. (15) Ο στόχος της κοινής επιχείρησης ΒΒ θα πρέπει να επιτευχθεί μέσω της στήριξης δραστηριοτήτων έρευνας και καινοτομίας, με τη χρήση πόρων από τον δημόσιο και τον ιδιωτικό τομέα. Προς τον σκοπό αυτό, η κοινή επιχείρηση ΒΒ θα πρέπει να διοργανώνει διαγωνισμούς με τη μορφή προσκλήσεων υποβολής προτάσεων για τη στήριξη δραστηριοτήτων έρευνας, επίδειξης και εκκίνησης. (16) Για να επιτευχθεί ο μέγιστος αντίκτυπος, η κοινή επιχείρηση βιομηχανιών βιοπροϊόντων πρέπει να αναπτύξει στενές συνέργειες με άλλα προγράμματα της Ένωσης σε τομείς όπως η εκπαίδευση, το περιβάλλον, η ανταγωνιστικότητα και οι ΜΜΕ, και με τα ταμεία για την πολιτική συνοχής και την πολιτική για την αγροτική ανάπτυξη, τα οποία μπορούν να συμβάλουν ειδικά στην ενίσχυση της εθνικής και περιφερειακής ικανότητας έρευνας και καινοτομίας στο πλαίσιο στρατηγικών έξυπνης εξειδίκευσης. (17) Τα ιδρυτικά μέλη της κοινής επιχείρησης ΒΒ θα πρέπει να είναι η Ένωση και η BIC. (18) Οι κανόνες οργάνωσης και λειτουργίας της κοινής επιχείρησης ΒΒ θα πρέπει να καθορίζονται στο καταστατικό της κοινής επιχείρησης ΒΒ ως μέρος του παρόντος κανονισμού. (19) Η BIC έχει δηλώσει, εγγράφως, ότι συμφωνεί να ασκεί ερευνητικές δραστηριότητες στον τομέα της κοινής επιχείρησης ΒΒ στο πλαίσιο μιας δομής άρτια προσαρμοσμένης στον χαρακτήρα μιας σύμπραξης δημόσιου-ιδιωτικού φορέα. Είναι σκόπιμο η BIC να προσχωρήσει στο καταστατικό που παρατίθεται στο παράρτημα του παρόντος κανονισμού, υπογράφοντας σχετική επιστολή έγκρισης. (20) Για την επίτευξη των στόχων της η κοινή επιχείρηση ΒΒ θα πρέπει να παρέχει χρηματοδοτική στήριξη κυρίως με τη μορφή επιχορηγήσεων προς τους συμμετέχοντες, κατόπιν ανοικτών και ανταγωνιστικών προσκλήσεων υποβολής προτάσεων. (21) Οι συνεισφορές από μέλη του ιδιωτικού τομέα δεν θα πρέπει να περιορίζονται μόνο στις διοικητικές δαπάνες της κοινής επιχείρησης ΒΒ και στην απαιτούμενη συγχρηματοδότηση για την υλοποίηση δράσεων έρευνας και καινοτομίας που λαμβάνουν στήριξη από την κοινή επιχείρηση ΒΒ. (22) Οι συνεισφορές τους θα πρέπει να συνδέονται επίσης με συμπληρωματικές δραστηριότητες που αναλαμβάνουν τα μέλη από τον ιδιωτικό τομέα, όπως ορίζονται σε σχετικό σχέδιο συμπληρωματικών δραστηριοτήτων· προκειμένου να εξασφαλίζεται ορθή επισκόπηση του αποτελέσματος μόχλευσης, οι εν λόγω συμπληρωματικές δραστηριότητες θα πρέπει να αντιπροσωπεύουν συνεισφορές στην ευρύτερη κοινή τεχνολογική πρωτοβουλία για τις βιομηχανίες βιοπροϊόντων. (23) Η συμμετοχή σε έμμεσες δράσεις που χρηματοδοτούνται από την κοινή επιχείρηση ΒΒ θα πρέπει να συμμορφώνεται προς τον κανονισμό (ΕΕ) αριθ. … /2013 του Ευρωπαϊκού Κοινοβουλίου και του Συμβουλίου, της … 2013, σχετικά με τη θέσπιση των κανόνων συμμετοχής και διάδοσης του «Ορίζων 2020» - Πρόγραμμα-πλαίσιο έρευνας και την καινοτομίας (2014-2020)[26]. (24) Η διαχείριση της χρηματοδοτικής συνεισφοράς της Ένωσης στην κοινή επιχείρηση ΒΒ θα πρέπει να τηρεί την αρχή της χρηστής δημοσιονομικής διαχείρισης, καθώς και τους σχετικούς κανόνες για την έμμεση διαχείριση που θεσπίζονται στον κανονισμό (ΕΕ, Ευρατόμ) αριθ. 966/2012 και στον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012[27]. (25) Οι έλεγχοι των δικαιούχων των ενωσιακών χρηματοδοτικών πόρων δυνάμει του παρόντος κανονισμού θα πρέπει να διενεργούνται κατά τρόπο ώστε να εξασφαλίζεται μειωμένος διοικητικός φόρτος, σύμφωνα με τις διατάξεις του κανονισμού (ΕΕ) αριθ. …/2013 [Πρόγραμμα-πλαίσιο «Ορίζοντας 2020»]. (26) Τα οικονομικά συμφέροντα της Ένωσης και των λοιπών μελών της κοινής επιχείρησης ΒΒ θα πρέπει να προστατεύονται μέσω αναλογικών μέτρων σε ολόκληρο τον κύκλο δαπανών, συμπεριλαμβανομένης της πρόληψης, ανίχνευσης και διερεύνησης παρατυπιών, της ανάκτησης απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, μέσω διοικητικών και οικονομικών κυρώσεων σύμφωνα με τον κανονισμό (ΕΕ, Ευρατόμ) αριθ. 966/2012. (27) Ο εσωτερικός ελεγκτής της Επιτροπής όσον αφορά την κοινή επιχείρηση ΒΒ ασκεί τις ίδιες αρμοδιότητες με αυτές που ασκεί έναντι της Επιτροπής. (28) Σύμφωνα με το άρθρο 287 παράγραφος 1 της Συνθήκης η ιδρυτική πράξη κάθε οργάνου ή οργανισμού ιδρυόμενου από την Ένωση μπορεί να αποκλείει τον έλεγχο των λογαριασμών του συνόλου των εσόδων και των εξόδων του εν λόγω οργάνου ή οργανισμού από το Ελεγκτικό Συνέδριο. Κατ’ εφαρμογή του άρθρου 60 παράγραφος 5 του κανονισμού (ΕΕ, Ευρατόμ) αριθ. 966/2012 οι λογαριασμοί των οργανισμών που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 πρέπει να εξετάζονται από ανεξάρτητο ελεγκτικό οργανισμό, ο οποίος παρέχει τη γνώμη του, μεταξύ άλλων, σχετικά με την αξιοπιστία των λογαριασμών και τη νομιμότητα και κανονικότητα των υποκείμενων πράξεων. Η αποφυγή αλληλοεπικαλύψεων όσον αφορά τον έλεγχο των λογαριασμών αιτιολογεί το ότι οι λογαριασμοί της κοινής επιχείρησης ΒΒ δεν πρέπει να υπόκεινται στον έλεγχο του Ελεγκτικού Συνεδρίου. (29) Προκειμένου να διευκολυνθεί η σύσταση της κοινής επιχείρησης ΒΒ, η Επιτροπή θα πρέπει να είναι υπεύθυνη για την ίδρυση και την έναρξη λειτουργίας της έως ότου αποκτήσει την επιχειρησιακή ικανότητα εκτέλεσης του προϋπολογισμού της. (30) Σύμφωνα με τις αρχές της επικουρικότητας και της αναλογικότητας που θεσπίζονται στο άρθρο 5 της Συνθήκης για την Ευρωπαϊκή Ένωση, οι στόχοι της κοινής επιχείρησης ΒΒ για ενίσχυση της βιομηχανικής έρευνας και καινοτομίας σε ολόκληρη την Ένωση δεν μπορούν να επιτευχθούν επαρκώς από τα κράτη μέλη και, ως εκ τούτου, για λόγους αποφυγής αλληλοεπικαλύψεων, διατήρησης κρίσιμης μάζας και διασφάλισης της βέλτιστης χρήσης της δημόσιας χρηματοδότησης, μπορούν να επιτευχθούν καλύτερα από την Ένωση· ο παρών κανονισμός περιορίζεται στα ελάχιστα απαιτούμενα για την επίτευξη αυτών των στόχων και δεν υπερβαίνει τα αναγκαία προς τον σκοπό αυτόν όρια. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Σύσταση 1. Για την υλοποίηση της κοινής τεχνολογικής πρωτοβουλίας για τις βιομηχανίες βιοπροϊόντων συστήνεται κοινή επιχείρηση κατά την έννοια του άρθρου 187 της Συνθήκης (εφεξής «κοινή επιχείρηση ΒΒ») για το χρονικό διάστημα από την 1η Ιανουαρίου 2014 έως την 31η Δεκεμβρίου 2024. 2. Η κοινή επιχείρηση ΒΒ συνιστά οργανισμό στον οποίο έχει ανατεθεί η εκτέλεση σύμπραξης δημόσιου και ιδιωτικού τομέα, όπως αναφέρεται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου[28]. 3. Η κοινή επιχείρηση ΒΒ διαθέτει νομική προσωπικότητα. Σε κάθε κράτος μέλος έχει την ευρύτερη δυνατή νομική ικανότητα που αναγνωρίζεται στα νομικά πρόσωπα από τις νομοθεσίες των αντίστοιχων κρατών μελών. Δύναται, ειδικότερα, να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου. 4. Η έδρα της κοινής επιχείρησης ΒΒ βρίσκεται στις Βρυξέλλες (Βέλγιο). 5. Το καταστατικό της κοινής επιχείρησης ΒΒ παρατίθεται στο παράρτημα. Άρθρο 2 Στόχοι Η κοινή επιχείρηση ΒΒ έχει τους εξής στόχους: α) να συμβάλει στην εφαρμογή του κανονισμού (ΕΕ) αριθ. …/2013 του Ευρωπαϊκού Κοινοβουλίου και του Συμβουλίου, της ….2013, για τη θέσπιση του προγράμματος πλαισίου «Ορίζοντας 2020» και ιδίως του μέρους … της απόφασης αριθ. … /2013/ΕΕ του Συμβουλίου, της …2013, για τον καθορισμό του ειδικού προγράμματος υλοποίησης του προγράμματος «Ορίζοντας 2020»· β) να συμβάλει στους στόχους της κοινής τεχνολογικής πρωτοβουλίας για τις βιομηχανίες βιοπροϊόντων για αποδοτικότερη ως προς τη χρήση των πόρων και βιώσιμη οικονομία χαμηλών ανθρακούχων εκπομπών, ενισχύοντας επίσης την οικονομική ανάπτυξη και την απασχόληση, ιδίως σε αγροτικές περιοχές, μέσω της ανάπτυξης βιώσιμων και ανταγωνιστικών βιομηχανιών βιοπροϊόντων στην Ευρώπη, με βάση προηγμένα βιοδιυλιστήρια που λαμβάνουν βιομάζα από βιώσιμες πηγές· και πιο συγκεκριμένα: γ) να επιδείξει τεχνολογίες για την ανάπτυξη νέων χημικών δομικών στοιχείων, νέων υλικών και νέων καταναλωτικών προϊόντων από ευρωπαϊκή βιομάζα, που υποκαθιστούν την ανάγκη για μέσα παραγωγής ορυκτής προέλευσης· δ) να αναπτύξει επιχειρηματικά μοντέλα με τη συμμετοχή οικονομικών παραγόντων από ολόκληρη την αξιακή αλυσίδα, από τον εφοδιασμό των μονάδων βιοδιύλισης με βιομάζα έως τους καταναλωτές υλικών, χημικών και καυσίμων βιολογικής προέλευσης, μεταξύ άλλων και μέσω της δημιουργίας νέων διατομεακών διασυνδέσεων και της στήριξης διακλαδικών συνεργατικών σχηματισμών και ε) να δημιουργήσει εμβληματικές μονάδες βιοδιύλισης, οι οποίες θα εφαρμόζουν τις τεχνολογίες και τα επιχειρηματικά μοντέλα για τα υλικά, χημικά και καύσιμα βιολογικής προέλευσης και θα παρουσιάζουν βελτιώσεις ως προς το κόστος και τις επιδόσεις σε επίπεδα ανταγωνιστικά με τα εναλλακτικά ορυκτής προέλευσης. Άρθρο 3 Χρηματοδοτική συνεισφορά της Ένωσης 1. Η μέγιστη χρηματοδοτική συνεισφορά της Ένωσης, συμπεριλαμβανομένων των πιστώσεων ΕΖΕΣ προς την κοινή επιχείρηση ΒΒ για την κάλυψη διοικητικών και επιχειρησιακών δαπανών, ανέρχεται στο ποσό των 1 000 εκατ. ευρώ. Η εν λόγω συνεισφορά καταβάλλεται από τις πιστώσεις που διατίθενται από τον γενικό προϋπολογισμό της Ένωσης στο πλαίσιο του ειδικού προγράμματος υλοποίησης του προγράμματος πλαισίου «Ορίζοντας 2020» σύμφωνα με τις σχετικές διατάξεις του άρθρου 58 παράγραφος 1 στοιχείο γ) σημείο iv) και τα άρθρα 60 και 61 του κανονισμού (ΕΕ, Ευρατόμ) αριθ. 966/2012 για τους οργανισμούς που αναφέρονται στο άρθρο 209 του ίδιου κανονισμού. 2. Οι λεπτομερείς όροι της χρηματοδοτικής συνεισφοράς της Ένωσης καθορίζονται μέσω συμφωνίας ανάθεσης και ετήσιων συμφωνιών μεταφοράς κονδυλίων, οι οποίες συνάπτονται μεταξύ της Επιτροπής, εξ ονόματος της Ένωσης, και της κοινής επιχείρησης ΒΒ. 3. Η συμφωνία ανάθεσης που αναφέρεται στην παράγραφο 2 περιλαμβάνει τα στοιχεία που προβλέπονται στο άρθρο 58 παράγραφος 3 και στα άρθρα 60 και 61 του κανονισμού (ΕΕ, Ευρατόμ) αριθ. 966/2012 και στο άρθρο 40 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής, καθώς επίσης, μεταξύ άλλων, τα ακόλουθα: α) τις απαιτήσεις για τη συνεισφορά της κοινής επιχείρησης ΒΒ όσον αφορά τους σχετικούς δείκτες επιδόσεων που αναφέρονται στο παράρτημα ΙΙ της απόφασης αριθ. …/ΕΕ [ειδικό πρόγραμμα υλοποίησης του προγράμματος πλαισίου «Ορίζοντας 2020»]· β) τις απαιτήσεις για τη συνεισφορά της κοινής επιχείρησης ΒΒ στο πλαίσιο της παρακολούθησης που αναφέρεται στο παράρτημα ΙΙΙ της απόφασης αριθ. …/ΕΕ [ειδικό πρόγραμμα υλοποίησης του προγράμματος πλαισίου «Ορίζοντας 2020»]· γ) τους ειδικούς δείκτες επιδόσεων που σχετίζονται με τη λειτουργία της κοινής επιχείρησης ΒΒ· δ) τις ρυθμίσεις σχετικά με την παροχή των αναγκαίων δεδομένων, ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της όσον αφορά τη διάδοση και την υποβολή εκθέσεων· ε) τη χρήση και τις μεταβολές όσον αφορά τους ανθρώπινους πόρους, ιδίως τις προσλήψεις ανά ομάδα καθηκόντων, βαθμό και κατηγορία, τις ανακατατάξεις υπαλλήλων και τυχόν τροποποιήσεις στον αριθμό των μελών του προσωπικού. Άρθρο 4 Συνεισφορές άλλων μελών πλην της Ένωσης 1. Τα άλλα μέλη της κοινής επιχείρησης ΒΒ πλην της Ένωσης καταβάλλουν ή μεριμνούν ώστε οι οντότητες που τα απαρτίζουν να καταβάλουν συνολική συνεισφορά ύψους τουλάχιστον 2 800 εκατ. ευρώ κατά το χρονικό διάστημα που καθορίζεται στο άρθρο 1. 2. Η συνεισφορά που αναφέρεται στην παράγραφο 1 συνίσταται στα ακόλουθα: α) συνεισφορές προς την κοινή επιχείρηση ΒΒ, όπως προβλέπεται στο άρθρο 12 παράγραφος 2, στο άρθρο 12 παράγραφος 3 στοιχείο β) και στο άρθρο 12 παράγραφος 3 στοιχείο γ) του καταστατικού που περιλαμβάνεται στο παράρτημα· β) συνεισφορές σε είδος ύψους τουλάχιστον 1 800 εκατ. ευρώ από τα άλλα μέλη πλην της Ένωσης ή από τις οντότητες που τα απαρτίζουν, κατά το χρονικό διάστημα που ορίζεται στο άρθρο 1, για την κάλυψη των δαπανών που επωμίζονται κατά την άσκηση συμπληρωματικών δραστηριοτήτων εκτός του προγράμματος εργασίας της κοινής επιχείρησης ΒΒ, οι οποίες συμβάλλουν στους στόχους της κοινής τεχνολογικής πρωτοβουλίας BB. Επιτρέπεται η παροχή στήριξης για τις εν λόγω δαπάνες από άλλα προγράμματα χρηματοδότησης της Ένωσης, τηρουμένων των εφαρμοστέων κανόνων και διαδικασιών. Στις περιπτώσεις αυτές, η χρηματοδότηση της Ένωσης δεν υποκαθιστά τις συνεισφορές σε είδος των άλλων μελών πλην της Ένωσης ή των οντοτήτων που τα απαρτίζουν. Οι δαπάνες που αναφέρονται στο στοιχείο β) δεν είναι επιλέξιμες για χρηματοδοτική στήριξη από την κοινή επιχείρηση ΒΒ. Οι αντίστοιχες δραστηριότητες καθορίζονται σε ετήσιο σχέδιο συμπληρωματικών δραστηριοτήτων, στο οποίο αναγράφεται η εκτιμώμενη αξία των σχετικών συνεισφορών. 3. Τα άλλα μέλη της κοινής επιχείρησης ΒΒ πλην της Ένωσης υποβάλλουν στο διοικητικό συμβούλιο της κοινής επιχείρησης ΒΒ έως την 31η Ιανουαρίου κάθε έτους έκθεση σχετικά με την αξία των προβλεπόμενων στην παράγραφο 2 συνεισφορών που καταβλήθηκαν κατά τη διάρκεια καθενός από τα προηγούμενα οικονομικά έτη. 4. Για τους σκοπούς της αποτίμησης των συνεισφορών που αναφέρονται στο στοιχείο β) της παραγράφου 2 και στο άρθρο 12 παράγραφος 3 στοιχείο γ) του καταστατικού που παρατίθεται στο παράρτημα, οι δαπάνες προσδιορίζονται σύμφωνα με τις συνήθεις πρακτικές λογιστικής καταγραφής κόστους των αντίστοιχων οντοτήτων, τα εφαρμοστέα λογιστικά πρότυπα της χώρας εγκατάστασης της εκάστοτε οντότητας και τα ισχύοντα διεθνή λογιστικά πρότυπα / διεθνή πρότυπα χρηματοοικονομικής αναφοράς. Οι δαπάνες πιστοποιούνται από ανεξάρτητο εξωτερικό ελεγκτή που διορίζεται από την οικεία οντότητα. Η αποτίμηση των συνεισφορών επαληθεύεται από την κοινή επιχείρηση ΒΒ. Στις περιπτώσεις που εξακολουθούν να υφίστανται αβεβαιότητες, μπορεί να πραγματοποιηθεί σχετικός έλεγχος από την κοινή επιχείρηση ΒΒ. 5. Η Επιτροπή δύναται να διακόψει, να μειώσει κατ’ αναλογία ή να αναστείλει τη χρηματοδοτική συνεισφορά της Ένωσης προς την κοινή επιχείρηση ΒΒ ή να κινήσει τη διαδικασία διάλυσης που αναφέρεται στο άρθρο 20 παράγραφος 2 του καταστατικού που παρατίθεται στο παράρτημα, εφόσον τα αντίστοιχα μέλη ή οι οντότητες που τα απαρτίζουν δεν καταβάλουν καθόλου, καταβάλουν μόνο εν μέρει ή καταβάλουν καθυστερημένα τις συνεισφορές που αναφέρονται στην παράγραφο 2. Άρθρο 5 Δημοσιονομικοί κανόνες Η κοινή επιχείρηση ΒΒ θεσπίζει τους ειδικούς δημοσιονομικούς κανόνες της σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012 και τον κανονισμό (ΕΕ) αριθ. … [κατ’ εξουσιοδότηση κανονισμός σχετικά με τον πρότυπο δημοσιονομικό κανονισμό για τις ΣΔΙΤ]. Άρθρο 6 Προσωπικό 1. Ο κανονισμός υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης, όπως καθορίζεται από τον κανονισμό (ΕΟΚ, Ευρατόμ, ΕΚΑΧ) αριθ. 259/68[29] του Συμβουλίου, και οι κανόνες που θεσπίστηκαν κατόπιν συμφωνίας μεταξύ των θεσμικών οργάνων της Ένωσης για την έναρξη ισχύος του εν λόγω κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού εφαρμόζονται στο προσωπικό που απασχολείται από την κοινή επιχείρηση ΒΒ. 2. Το διοικητικό συμβούλιο ασκεί, όσον αφορά το προσωπικό της κοινής επιχείρησης ΒΒ, τις αρμοδιότητες που ανατίθενται βάσει του κανονισμού υπηρεσιακής κατάστασης στην αρμόδια για τους διορισμούς αρχή και βάσει του καθεστώτος που εφαρμόζεται στο λοιπό προσωπικό στην αρμόδια για τη σύναψη συμβάσεων πρόσληψης αρχή (εφεξής οι «αρμοδιότητες της αρμόδιας για τους διορισμούς αρχής»). Το διοικητικό συμβούλιο εκδίδει, σύμφωνα με το άρθρο 110 του κανονισμού υπηρεσιακής κατάστασης των υπαλλήλων, απόφαση, δυνάμει του άρθρου 2 παράγραφος 1 του κανονισμού υπηρεσιακής κατάστασης των υπαλλήλων και του άρθρου 6 του καθεστώτος που εφαρμόζεται στο λοιπό προσωπικό, με την οποία αναθέτει στον εκτελεστικό διευθυντή τις αντίστοιχες αρμοδιότητες που ανήκουν στην αρμόδια για τους διορισμούς αρχή και καθορίζει τις προϋποθέσεις υπό τις οποίες μπορεί να ανασταλεί η εν λόγω ανάθεση αρμοδιοτήτων. Ο εκτελεστικός διευθυντής έχει το δικαίωμα να μεταβιβάζει περαιτέρω τις εν λόγω αρμοδιότητες. Όταν το επιβάλλουν εξαιρετικές περιστάσεις, το διοικητικό συμβούλιο δύναται, με την έκδοση απόφασης, να αναστείλει προσωρινά την ανάθεση στον εκτελεστικό διευθυντή των αρμοδιοτήτων που ανήκουν στην αρμόδια για τους διορισμούς αρχή και των αρμοδιοτήτων που ο τελευταίος μεταβίβασε περαιτέρω, και να τις ασκήσει το ίδιο ή να τις αναθέσει σε ένα από τα μέλη του ή σε άλλο μέλος του προσωπικού της κοινής επιχείρησης πλην του εκτελεστικού διευθυντή. 3. Το διοικητικό συμβούλιο θεσπίζει κατάλληλους εκτελεστικούς κανόνες του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό, σύμφωνα με το άρθρο 110 του κανονισμού υπηρεσιακής κατάστασης. 4. Οι πόροι σε προσωπικό καθορίζονται από τον πίνακα προσωπικού της κοινής επιχείρησης ΒΒ, στον οποίο αναγράφεται ο αριθμός των θέσεων έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων εκφρασμένα σε ισοδύναμα πλήρους απασχόλησης σύμφωνα με τον ετήσιο προϋπολογισμό. 5. Το προσωπικό της κοινής επιχείρησης ΒΒ απαρτίζεται από έκτακτο προσωπικό και συμβασιούχους υπαλλήλους. 6. Όλες οι δαπάνες προσωπικού βαρύνουν την κοινή επιχείρηση ΒΒ. Άρθρο 7 Αποσπασμένοι εθνικοί εμπειρογνώμονες και εκπαιδευόμενοι 1. Η κοινή επιχείρηση ΒΒ δύναται να κάνει χρήση αποσπασμένων εθνικών εμπειρογνωμόνων και εκπαιδευομένων που δεν απασχολούνται από την κοινή επιχείρηση. Ο αριθμός των αποσπασμένων εθνικών εμπειρογνωμόνων, εκφρασμένος σε ισοδύναμα πλήρους απασχόλησης, προστίθεται στα πληροφοριακά στοιχεία σχετικά με το προσωπικό που αναφέρονται στο άρθρο 6 παράγραφος 4 του παρόντος κανονισμού σύμφωνα με τον ετήσιο προϋπολογισμό. 2. Το διοικητικό συμβούλιο εκδίδει απόφαση με την οποία καθορίζονται οι κανόνες για την απόσπαση εθνικών εμπειρογνωμόνων στην κοινή επιχείρηση ΒΒ και για τη χρήση εκπαιδευομένων. Άρθρο 8 Προνόμια και ασυλίες Στην κοινή επιχείρηση ΒΒ και στο προσωπικό της εφαρμόζεται το πρωτόκολλο περί των προνομίων και ασυλιών της Ένωσης. Άρθρο 9 Ευθύνη της κοινής επιχείρησης ΒΒ 1. Η συμβατική ευθύνη της κοινής επιχείρησης ΒΒ διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία απόφαση ή σύμβαση δίκαιο. 2. Στην περίπτωση εξωσυμβατικής ευθύνης η κοινή επιχείρηση ΒΒ αποκαθιστά οποιαδήποτε βλάβη προκαλεί το προσωπικό της κατά την εκτέλεση των καθηκόντων του, σύμφωνα με τις κοινές γενικές αρχές των νομοθεσιών των κρατών μελών. 3. Τυχόν πληρωμές εκ μέρους της κοινής επιχείρησης ΒΒ συνεπεία της αναφερόμενης στις παραγράφους 1 και 2 ευθύνης, καθώς και τα έξοδα και οι δαπάνες που συνεπάγεται, θεωρούνται δαπάνες της κοινής επιχείρησης ΒΒ και καλύπτονται από τους πόρους της κοινής επιχείρησης ΒΒ. 4. Η κοινή επιχείρηση ΒΒ είναι η μόνη υπεύθυνη για την εκπλήρωση των υποχρεώσεών της. Άρθρο 10 Αρμοδιότητα του Δικαστηρίου και εφαρμοστέο δίκαιο 1. Το Δικαστήριο είναι αρμόδιο να αποφαίνεται υπό τις προϋποθέσεις που προβλέπονται στη Συνθήκη καθώς και στις ακόλουθες περιπτώσεις: α) σε οποιαδήποτε διαφορά μεταξύ των μελών η οποία αναφέρεται στο αντικείμενο του παρόντος κανονισμού· β) δυνάμει οποιασδήποτε ρήτρας διαιτησίας που περιλαμβάνεται σε συμφωνίες, αποφάσεις ή συμβάσεις που συνάπτονται από την κοινή επιχείρηση ΒΒ· γ) σε διαφορές που αφορούν την αποζημίωση βλαβών που έχουν προκαλέσει υπάλληλοι της κοινής επιχείρησης ΒΒ κατά την εκτέλεση των καθηκόντων τους· δ) σε οποιαδήποτε διαφορά μεταξύ της κοινής επιχείρησης ΒΒ και των υπαλλήλων της εντός των ορίων και υπό τις προϋποθέσεις που προβλέπονται στον κανονισμό υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης. 2. Για οποιοδήποτε θέμα το οποίο δεν καλύπτεται από τον παρόντα κανονισμό ή από άλλες νομοθετικές πράξεις της Ένωσης εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης ΒΒ. Άρθρο 11 Αξιολόγηση 1. Έως τις 31 Δεκεμβρίου 2017 η Επιτροπή θα διενεργήσει ενδιάμεση αξιολόγηση της κοινής επιχείρησης ΒΒ. Έως τις 30 Ιουνίου 2018 η Επιτροπή θα ανακοινώσει στο Ευρωπαϊκό Κοινοβούλιο και το Συμβούλιο τα συμπεράσματα της αξιολόγησης, συνοδευόμενα από τις παρατηρήσεις της. 2. Βάσει των συμπερασμάτων της ενδιάμεσης αξιολόγησης που αναφέρονται στην παράγραφο 1, η Επιτροπή δύναται να ενεργήσει σύμφωνα με το άρθρο 4 παράγραφος 5 ή να λάβει οιαδήποτε άλλα κατάλληλα μέτρα. 3. Εντός έξι μηνών από τη διάλυση της κοινής επιχείρησης ΒΒ, αλλά το αργότερο εντός δύο ετών από την έναρξη της διαδικασίας διάλυσης που αναφέρεται στο άρθρο 20 του καταστατικού που παρατίθεται στο παράρτημα, η Επιτροπή διενεργεί τελική αξιολόγηση της κοινής επιχείρησης ΒΒ. Τα αποτελέσματα της εν λόγω τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο. Άρθρο 12 Απαλλαγή 1. Η απαλλαγή ως προς την εκτέλεση του προϋπολογισμού όσον αφορά τη χρηματοδοτική συνεισφορά της Ένωσης στην κοινή επιχείρηση ΒΒ εντάσσεται στο πλαίσιο της απαλλαγής που χορηγείται στην Επιτροπή από το Ευρωπαϊκό Κοινοβούλιο, κατόπιν σύστασης του Συμβουλίου, σύμφωνα με την προβλεπόμενη διαδικασία στο άρθρο 319 της Συνθήκης. 2. Η κοινή επιχείρηση ΒΒ συνεργάζεται πλήρως με τα θεσμικά όργανα που συμμετέχουν στη διαδικασία για τη χορήγηση απαλλαγής και παρέχει, εφόσον συντρέχει λόγος, κάθε απαιτούμενη πρόσθετη πληροφορία. Στο πλαίσιο αυτό ενδέχεται να της ζητηθεί να εκπροσωπείται στις συνεδριάσεις με τα αρμόδια θεσμικά όργανα ή τους αρμόδιους οργανισμούς και να επικουρεί στο έργο του τον κύριο διατάκτη της Επιτροπής. Άρθρο 13 Εκ των υστέρων έλεγχοι 1. Οι εκ των υστέρων έλεγχοι των δαπανών για τις έμμεσες δράσεις διεξάγονται από την κοινή επιχείρηση ΒΒ σύμφωνα με το άρθρο 23 του κανονισμού (ΕΕ) αριθ. … [πρόγραμμα πλαίσιο «Ορίζοντας 2020»] ως μέρος των έμμεσων δράσεων του προγράμματος πλαισίου «Ορίζοντας 2020». 2. Για λόγους συνοχής η Επιτροπή δύναται να αποφασίσει να προβεί στους ελέγχους που αναφέρονται στην παράγραφο 1. Άρθρο 14 Προστασία των οικονομικών συμφερόντων των μελών 1. Με την επιφύλαξη του άρθρου 16 παράγραφος 4 του καταστατικού που παρατίθεται στο παράρτημα, η κοινή επιχείρηση ΒΒ εκχωρεί τόσο σε υπαλλήλους της Επιτροπής και λοιπά εξουσιοδοτημένα από αυτήν άτομα όσο και στο Ελεγκτικό Συνέδριο, πρόσβαση στους χώρους και τις εγκαταστάσεις της, καθώς και σε όλα τα πληροφοριακά στοιχεία, συμπεριλαμβανομένων πληροφοριών σε ηλεκτρονική μορφή, που απαιτούνται για τη διενέργεια των ελέγχων τους. 2. Η Ευρωπαϊκή Υπηρεσία Καταπολέμησης της Απάτης (OLAF) δύναται να διεξάγει έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες που προβλέπονται στον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[30] και τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[31], με στόχο την εξακρίβωση του κατά πόσον υπήρξε απάτη, διαφθορά ή άλλη παράνομη δραστηριότητα η οποία θίγει τα οικονομικά συμφέροντα της Ένωσης σε σχέση με οιαδήποτε χρηματοδοτούμενη συμφωνία, απόφαση ή σύμβαση στο πλαίσιο του παρόντος κανονισμού. 3. Με την επιφύλαξη των παραγράφων 1 και 2 οι συμβάσεις, οι συμφωνίες και οι αποφάσεις που προκύπτουν από την εφαρμογή του παρόντος κανονισμού περιέχουν διατάξεις που εξουσιοδοτούν ρητώς την Επιτροπή, την κοινή επιχείρηση ΒΒ, το Ελεγκτικό Συνέδριο και την OLAF να διεξάγουν τους ελέγχους και τις έρευνες που αναφέρονται ανωτέρω σύμφωνα με τις αντίστοιχες αρμοδιότητές τους. 4. Η κοινή επιχείρηση ΒΒ διασφαλίζει την επαρκή προστασία των οικονομικών συμφερόντων των μελών της διενεργώντας η ίδια ή αναθέτοντας σε τρίτους τη διενέργεια κατάλληλων εσωτερικών και εξωτερικών ελέγχων. 5. Η κοινή επιχείρηση ΒΒ προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την OLAF[32]. Η κοινή επιχείρηση ΒΒ λαμβάνει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF. Άρθρο 15 Εμπιστευτικότητα Με την επιφύλαξη του άρθρου 16 η κοινή επιχείρηση ΒΒ εξασφαλίζει την προστασία ευαίσθητων πληροφοριών, η κοινοποίηση των οποίων θα μπορούσε να βλάψει τα συμφέροντα των μελών της ή των συμμετεχόντων στις δραστηριότητες της κοινής επιχείρησης ΒΒ. Άρθρο 16 Διαφάνεια 1. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής[33] εφαρμόζεται στα έγγραφα που βρίσκονται στην κατοχή της κοινής επιχείρησης ΒΒ. 2. Το διοικητικό συμβούλιο της κοινής επιχείρησης ΒΒ δύναται να θεσπίζει τις πρακτικές ρυθμίσεις για την εφαρμογή του κανονισμού (ΕΚ) αριθ. 1049/2001. 3. Με την επιφύλαξη του άρθρου 10 οι αποφάσεις που λαμβάνει η κοινή επιχείρηση ΒΒ δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή σύμφωνα με τους όρους που προβλέπονται στο άρθρο 228 της Συνθήκης. Άρθρο 17 Κανόνες συμμετοχής και διάδοσης Ο κανονισμός (ΕΕ) αριθ. … [Κανόνες συμμετοχής και διάδοσης του «Ορίζων 2020»] εφαρμόζεται στις δράσεις που χρηματοδοτούνται από την κοινή επιχείρηση ΒΒ. Σύμφωνα με τον εν λόγω κανονισμό η κοινή επιχείρηση ΒΒ θεωρείται φορέας χρηματοδότησης και παρέχει χρηματοδοτική στήριξη σε έμμεσες δράσεις, όπως προβλέπεται στο άρθρο 1 του καταστατικού που παρατίθεται στο παράρτημα. Άρθρο 18 Στήριξη από τη φιλοξενούσα χώρα Μεταξύ της κοινής επιχείρησης ΒΒ και του κράτους στο οποίο βρίσκεται η έδρα της μπορεί να συναφθεί διοικητική συμφωνία σχετικά με τα προνόμια και τις ασυλίες και τη λοιπή στήριξη που πρόκειται να παράσχει το εν λόγω κράτος στην κοινή επιχείρηση ΒΒ. Άρθρο 19 Αρχικές δράσεις 1. Η Επιτροπή αναλαμβάνει την ευθύνη για τη σύσταση και έναρξη λειτουργίας της κοινής επιχείρησης ΒΒ έως ότου αποκτήσει την επιχειρησιακή ικανότητα εκτέλεσης του προϋπολογισμού της. Η Επιτροπή προβαίνει, σύμφωνα με το δίκαιο της Ένωσης, σε όλες τις απαραίτητες δράσεις σε συνεργασία με τα υπόλοιπα μέλη και με τη συμμετοχή των αρμόδιων οργάνων της κοινής επιχείρησης ΒΒ. 2. Προς τον σκοπό αυτό, α) έως ότου αναλάβει τα καθήκοντά του ο εκτελεστικός διευθυντής μετά τον διορισμό του από το διοικητικό συμβούλιο σύμφωνα με το άρθρο 8 του παραρτήματος, η Επιτροπή δύναται να ορίσει υπάλληλό της ώστε να ενεργεί ως προσωρινός εκτελεστικός διευθυντής και να ασκεί τα καθήκοντα που ανατίθενται στον εκτελεστικό διευθυντή, ο οποίος μπορεί να επικουρείται στο έργο του από περιορισμένο αριθμό υπαλλήλων της Επιτροπής· β) κατά παρέκκλιση από το άρθρο 6 παράγραφος 2 του παρόντος κανονισμού, ο προσωρινός εκτελεστικός διευθυντής ασκεί τις αρμοδιότητες της αρμόδιας για τους διορισμούς αρχής· γ) η Επιτροπή δύναται να διαθέσει περιορισμένο αριθμό υπαλλήλων της σε προσωρινή βάση. 3. Ο προσωρινός εκτελεστικός διευθυντής μπορεί να εγκρίνει όλες τις πληρωμές που καλύπτονται από τις πιστώσεις οι οποίες προβλέπονται στον ετήσιο προϋπολογισμό της κοινής επιχείρησης ΒΒ αμέσως μετά την έγκρισή του από το διοικητικό συμβούλιο και δύναται να λαμβάνει αποφάσεις και να συνάπτει συμβάσεις ή συμφωνίες, συμπεριλαμβανομένων των συμβάσεων για την πρόσληψη προσωπικού, μετά την έγκριση του πίνακα προσωπικού της κοινής επιχείρησης ΒΒ. 4. Ο προσωρινός εκτελεστικός διευθυντής ορίζει, κατόπιν συμφωνίας με τον εκτελεστικό διευθυντή της κοινής επιχείρησης ΒΒ και με την επιφύλαξη της έγκρισης του διοικητικού συμβουλίου, την ημερομηνία κατά την οποία η κοινή επιχείρηση ΒΒ αποκτά την ικανότητα εκτέλεσης του προϋπολογισμού της. Από την εν λόγω ημερομηνία και μετά, η Επιτροπή απέχει από την ανάληψη δεσμεύσεων και από την εκτέλεση πληρωμών για τις δραστηριότητες της κοινής επιχείρησης ΒΒ. Άρθρο 20 Έναρξη ισχύος Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Συμβούλιο Ο Πρόεδρος ΠΑΡΑΡΤΗΜΑ ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ΒΒ 1 - Καθήκοντα Η κοινή επιχείρηση ΒΒ εκτελεί τα ακόλουθα καθήκοντα: α) διασφαλίζει τη σύσταση και τη βιώσιμη διαχείριση της κοινής τεχνολογικής πρωτοβουλίας για τις βιομηχανίες βιοπροϊόντων· β) αντλεί τους αναγκαίους πόρους από τον δημόσιο και τον ιδιωτικό τομέα· γ) δημιουργεί και αναπτύσσει στενές και μακροπρόθεσμες σχέσεις συνεργασίας μεταξύ της Ένωσης, του βιομηχανικού κλάδου και των λοιπών ενδιαφερόμενων φορέων· δ) διασφαλίζει την αποτελεσματικότητα της κοινής τεχνολογικής πρωτοβουλίας για τις βιομηχανίες βιοπροϊόντων· ε) δημιουργεί κρίσιμη μάζα ερευνητικών προσπαθειών, η οποία θα ενθαρρύνει τη συμμετοχή σε ένα μακροπρόθεσμο πρόγραμμα· στ) παρακολουθεί την πρόοδο προς την επίτευξη των στόχων της κοινής επιχείρησης ΒΒ· ζ) παρέχει χρηματοδοτική στήριξη σε έμμεσες δράσεις έρευνας και καινοτομίας, κυρίως μέσω επιχορηγήσεων· η) ασκεί δραστηριότητες ενημέρωσης, επικοινωνίας, αξιοποίησης και διάδοσης μέσω της κατ’ αναλογία εφαρμογής των διατάξεων του άρθρου 22 του κανονισμού (ΕΕ) αριθ. …/2013 [πρόγραμμα πλαίσιο «Ορίζοντας 2020»]· θ) επιτελεί οιοδήποτε άλλο καθήκον απαιτείται για την επίτευξη των στόχων που καθορίζονται στο άρθρο 2 του παρόντος κανονισμού. 2 - Μέλη 1. Τα μέλη της κοινής επιχείρησης ΒΒ είναι τα ακόλουθα: α) η Ένωση, εκπροσωπούμενη από την Επιτροπή, β) μετά την αποδοχή του παρόντος καταστατικού, με σχετική επιστολή έγκρισης, η κοινοπραξία βιομηχανιών βιοπροϊόντων (Bio-based Industries Consortium Aisbl, εφεξής καλούμενη BIC), μια μη κερδοσκοπική οργάνωση που έχει συσταθεί κατά το βελγικό δίκαιο (αριθμός μητρώου: 0521-857-822), με μόνιμη έδρα στις Βρυξέλλες (Βέλγιο). 3 - Μεταβολές της σύνθεσης 1. Οιαδήποτε νομική οντότητα υποστηρίζει άμεσα ή έμμεσα δραστηριότητες έρευνας και ανάπτυξης σε κράτος μέλος ή σε χώρα συνδεδεμένη με το πρόγραμμα πλαίσιο «Ορίζοντας 2020» δύναται να ζητήσει να γίνει μέλος της κοινής επιχείρησης ΒΒ, υπό τον όρο ότι συνεισφέρει στη χρηματοδότηση που αναφέρεται στο άρθρο 12 για την επίτευξη των στόχων της κοινής επιχείρησης ΒΒ σύμφωνα με το άρθρο 2 του παρόντος κανονισμού και αποδέχεται το καταστατικό της κοινής επιχείρησης ΒΒ. 2. Κάθε αίτηση προσχώρησης νέου μέλους στην κοινή επιχείρηση ΒΒ απευθύνεται στο διοικητικό συμβούλιο, συνοδευόμενη από πρόταση αναπροσαρμογής της σύνθεσης του διοικητικού συμβουλίου που προβλέπεται στο άρθρο 5 του καταστατικού. 3. Το διοικητικό συμβούλιο αξιολογεί την αίτηση λαμβάνοντας υπόψη την καταλληλότητα και τη δυνητική προστιθέμενη αξία του αιτούντος για την επίτευξη των στόχων της κοινής επιχείρησης ΒΒ και κατόπιν αποφαίνεται σχετικά με την αίτηση. 4. Οποιοδήποτε μέλος δύναται να παραιτηθεί από την ιδιότητα του μέλους της κοινής επιχείρησης ΒΒ. Η παραίτηση καθίσταται οριστική και ανέκκλητη έξι μήνες μετά τη σχετική κοινοποίηση προς τα υπόλοιπα μέλη, οπότε το αποχωρούν μέλος απαλλάσσεται από όλες τις υποχρεώσεις πλην των υποχρεώσεων που έχει εγκρίνει ή αναλάβει η κοινή επιχείρηση ΒΒ πριν από την παραίτηση. 5. Η ιδιότητα μέλους της κοινής επιχείρησης ΒΒ δεν μεταβιβάζεται σε τρίτους χωρίς προηγούμενη συγκατάθεση του διοικητικού συμβουλίου. 6. Κατόπιν οποιασδήποτε μεταβολής στη σύνθεση των μελών της δυνάμει του παρόντος άρθρου, η κοινή επιχείρηση ΒΒ δημοσιεύει αμέσως στον δικτυακό της τόπο επικαιροποιημένο κατάλογο των μελών της κοινής επιχείρησης ΒΒ μαζί με την ημερομηνία της αντίστοιχης μεταβολής. 4 - Οργάνωση της κοινής επιχείρησης ΒΒ 1. Τα όργανα της κοινής επιχείρησης ΒΒ είναι τα εξής: α) το διοικητικό συμβούλιο· β) ο εκτελεστικός διευθυντής· γ) η επιστημονική επιτροπή· δ) η ομάδα εκπροσώπων των κρατών. 2. Η επιστημονική επιτροπή και η ομάδα εκπροσώπων των κρατών είναι συμβουλευτικά όργανα της κοινής επιχείρησης ΒΒ. 5 - Σύνθεση του διοικητικού συμβουλίου 1. Το διοικητικό συμβούλιο απαρτίζεται από τα ακόλουθα μέλη: – πέντε εκπροσώπους της Ευρωπαϊκής Επιτροπής· – πέντε εκπροσώπους των μελών από τον ιδιωτικό τομέα, εκ των οποίων τουλάχιστον ένας πρέπει να είναι εκπρόσωπος μικρομεσαίας επιχείρησης. 6 - Λειτουργία του διοικητικού συμβουλίου 1. Η Ευρωπαϊκή Επιτροπή διαθέτει το 50% των δικαιωμάτων ψήφου. Η ψήφος της Επιτροπής είναι αδιαίρετη. Τα μέλη από τον ιδιωτικό τομέα διαθέτουν ίσο αριθμό ψήφων. Τα μέλη καταβάλλουν κάθε δυνατή προσπάθεια για την επίτευξη συναίνεσης. Ελλείψει συναίνεσης το διοικητικό συμβούλιο λαμβάνει τις αποφάσεις του με πλειοψηφία τουλάχιστον 75% του συνόλου των ψήφων, συμπεριλαμβανομένων των ψήφων των μελών που δεν παρίστανται. 2. Το διοικητικό συμβούλιο εκλέγει τον πρόεδρό του για θητεία δύο ετών. 3. Το διοικητικό συμβούλιο συνέρχεται σε τακτική συνεδρίαση δύο φορές ετησίως. Δύναται να συνέρχεται σε έκτακτη συνεδρίαση κατόπιν αιτήματος της Επιτροπής ή της πλειοψηφίας των εκπροσώπων των μελών από τον ιδιωτικό τομέα ή εφόσον το ζητήσει ο πρόεδρός του. Οι συνεδριάσεις του διοικητικού συμβουλίου συγκαλούνται από τον πρόεδρό του και διεξάγονται κατά κανόνα στην έδρα της κοινής επιχείρησης ΒΒ. Ο εκτελεστικός διευθυντής έχει δικαίωμα συμμετοχής στις συσκέψεις, αλλά δεν διαθέτει δικαίωμα ψήφου. Ο πρόεδρος της ομάδας εκπροσώπων των κρατών δικαιούται να παρίσταται στις συνεδριάσεις του διοικητικού συμβουλίου ως παρατηρητής. Το διοικητικό συμβούλιο δύναται, κατά περίπτωση, να προσκαλεί ως παρατηρητές στις συνεδριάσεις του και άλλα πρόσωπα, ιδίως εκπροσώπους περιφερειακών αρχών της Ένωσης και εκπροσώπους της κοινωνίας των πολιτών. Οι εκπρόσωποι των μελών δεν έχουν προσωπική ευθύνη για ενέργειες στις οποίες προβαίνουν υπό την ιδιότητά τους ως εκπροσώπων στο διοικητικό συμβούλιο. Το διοικητικό συμβούλιο καταρτίζει τον εσωτερικό του κανονισμό. 7 - Καθήκοντα του διοικητικού συμβουλίου 1. Το διοικητικό συμβούλιο φέρει τη συνολική ευθύνη για τις στρατηγικές κατευθύνσεις και τη λειτουργία της κοινής επιχείρησης ΒΒ και επιβλέπει την υλοποίηση των δραστηριοτήτων της. 2. Το διοικητικό συμβούλιο επιτελεί ειδικότερα τα ακόλουθα καθήκοντα: α) αξιολογεί, κάνει δεκτές ή απορρίπτει αιτήσεις προσχώρησης νέων μελών σύμφωνα με το άρθρο 3 του καταστατικού· β) αποφασίζει για τη διαγραφή από την κοινή επιχείρηση ΒΒ οιουδήποτε μέλους το οποίο δεν τηρεί τις υποχρεώσεις του· γ) εγκρίνει τους δημοσιονομικούς κανόνες της κοινής επιχείρησης ΒΒ σύμφωνα με το άρθρο 5 του παρόντος κανονισμού· δ) εγκρίνει τον ετήσιο προϋπολογισμό της κοινής επιχείρησης ΒΒ, συμπεριλαμβανομένου του πίνακα προσωπικού στον οποίο αναγράφεται ο αριθμός των θέσεων εκτάκτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης· ε) ασκεί τις αρμοδιότητες της αρμόδιας για τους διορισμούς αρχής όσον αφορά το προσωπικό, σύμφωνα με το άρθρο 6 παράγραφος 2 του παρόντος κανονισμού· στ) διορίζει τον εκτελεστικό διευθυντή, παύει ή παρατείνει τη θητεία του, του παρέχει καθοδήγηση και παρακολουθεί τις επιδόσεις του· ζ) εγκρίνει, κατόπιν σύστασης του εκτελεστικού διευθυντή, το οργανόγραμμα του γραφείου προγράμματος το οποίο αναφέρεται στο άρθρο 9 παράγραφος 5 του καταστατικού· η) εγκρίνει το ετήσιο πρόγραμμα εργασίας και τις αντίστοιχες προβλέψεις δαπανών που προτείνει ο εκτελεστικός διευθυντής βάσει των γνωμοδοτήσεων της επιστημονικής επιτροπής και της ομάδας εκπροσώπων των κρατών· θ) εγκρίνει το ετήσιο σχέδιο συμπληρωματικών δραστηριοτήτων που αναφέρεται στο άρθρο 4 παράγραφος 2 στοιχείο β) του παρόντος κανονισμού, κατόπιν πρότασης των μελών από τον ιδιωτικό τομέα και κατόπιν διαβούλευσης, κατά περίπτωση, με ad hoc συμβουλευτική ομάδα· ι) εγκρίνει τους ετήσιους λογαριασμούς· ια) εγκρίνει την ετήσια έκθεση δραστηριοτήτων, συμπεριλαμβανομένων των αντίστοιχων δαπανών· ιβ) μεριμνά, αν το κρίνει σκόπιμο, για τη συγκρότηση ομάδας εσωτερικού ελέγχου της κοινής επιχείρησης ΒΒ· ιγ) εγκρίνει τις προσκλήσεις υποβολής προτάσεων και, κατά περίπτωση, τους συναφείς κανόνες για τις διαδικασίες υποβολής, αξιολόγησης, επιλογής, ανάθεσης και αναθεώρησης· ιδ) εγκρίνει τον κατάλογο των δράσεων που επιλέγονται για χρηματοδότηση· ιε) θεσπίζει, κατόπιν σύστασης του εκτελεστικού διευθυντή, την πολιτική επικοινωνίας της κοινής επιχείρησης ΒΒ· ιστ) θεσπίζει, κατά περίπτωση, εκτελεστικούς κανόνες σύμφωνα με το άρθρο 6 παράγραφος 3 του παρόντος κανονισμού· ιζ) θεσπίζει, κατά περίπτωση, κανόνες για την απόσπαση εθνικών εμπειρογνωμόνων στην κοινή επιχείρηση ΒΒ και για τη χρήση εκπαιδευομένων σύμφωνα με το άρθρο 7 του παρόντος κανονισμού· ιη) συγκροτεί, κατά περίπτωση, συμβουλευτικές ομάδες επιπλέον των οργάνων της κοινής επιχείρησης ΒΒ· ιθ) υποβάλλει, κατά περίπτωση, στην Επιτροπή τυχόν αιτήματα τροποποίησης του παρόντος κανονισμού που προτείνει οιοδήποτε μέλος της κοινής επιχείρησης ΒΒ· κ) έχει ευθύνη για κάθε εργασία που δεν ανάγεται ρητά στα καθήκοντα οιουδήποτε από τα όργανα της κοινής επιχείρησης ΒΒ και την οποία δύναται να αναθέσει σε κάποιο από τα εν λόγω όργανα. 8 - Διορισμός, παύση ή παράταση της θητείας του εκτελεστικού διευθυντή 1. Ο εκτελεστικός διευθυντής διορίζεται από το διοικητικό συμβούλιο βάσει καταλόγου υποψηφίων που προτείνει η Επιτροπή, μέσω ανοικτής και διαφανούς διαδικασίας επιλογής. Εφόσον το κρίνει σκόπιμο, η Επιτροπή λαμβάνει υπόψη κατά τη διαδικασία επιλογής τους εκπροσώπους των λοιπών μελών της κοινής επιχείρησης ΒΒ. Συγκεκριμένα, εξασφαλίζεται η δέουσα εκπροσώπηση των λοιπών μελών της κοινής επιχείρησης ΒΒ στο στάδιο προεπιλογής της διαδικασίας επιλογής. Για τον σκοπό αυτό, τα μέλη από τον ιδιωτικό τομέα ορίζουν μέσω κοινής συμφωνίας έναν εκπρόσωπο και έναν παρατηρητή εξ ονόματος του διοικητικού συμβουλίου. 2. Ο εκτελεστικός διευθυντής είναι μέλος του προσωπικού και προσλαμβάνεται ως έκτακτος υπάλληλος της κοινής επιχείρησης ΒΒ κατ’ εφαρμογή του άρθρου 2 στοιχείο α) του καθεστώτος που εφαρμόζεται επί του λοιπού προσωπικού της Ένωσης. Για τους σκοπούς της σύναψης της σύμβασης με τον εκτελεστικό διευθυντή η κοινή επιχείρηση ΒΒ εκπροσωπείται από τον πρόεδρο του διοικητικού συμβουλίου. 3. Η θητεία του εκτελεστικού διευθυντή είναι τριετής. Πριν από τη λήξη της εν λόγω περιόδου, η Επιτροπή, λαμβάνοντας υπόψη, εφόσον το κρίνει σκόπιμο, τα μέλη από τον ιδιωτικό τομέα, προβαίνει σε αξιολόγηση των επιδόσεων του εκτελεστικού διευθυντή καθώς και των μελλοντικών καθηκόντων και προκλήσεων της κοινής επιχείρησης ΒΒ. 4. Κατόπιν σχετικής πρότασης της Επιτροπής, στην οποία λαμβάνεται υπόψη η αξιολόγηση που αναφέρεται στην παράγραφο 3, το διοικητικό συμβούλιο δύναται να παρατείνει τη θητεία του εκτελεστικού διευθυντή μία φορά και για περίοδο που δεν υπερβαίνει τα τέσσερα έτη. 5. Εκτελεστικός διευθυντής του οποίου η θητεία έχει παραταθεί δεν δύναται να συμμετάσχει σε νέα διαδικασία επιλογής για την ίδια θέση μετά το πέρας της συνολικής θητείας του. 6. Η παύση του εκτελεστικού διευθυντή από τα καθήκοντά του επιτρέπεται μόνο με απόφαση του διοικητικού συμβουλίου, κατόπιν σχετικής πρότασης της Επιτροπής, η οποία λαμβάνει υπόψη, εφόσον το κρίνει σκόπιμο, τα μέλη από τον ιδιωτικό τομέα. 9 - Καθήκοντα του εκτελεστικού διευθυντή 1. Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης ΒΒ σύμφωνα με τις αποφάσεις του διοικητικού συμβουλίου. 2. Ο εκτελεστικός διευθυντής είναι ο νόμιμος εκπρόσωπος της κοινής επιχείρησης ΒΒ και λογοδοτεί στο διοικητικό συμβούλιο. 3. Ο εκτελεστικός διευθυντής εκτελεί τον προϋπολογισμό της κοινής επιχείρησης ΒΒ. 4. Ειδικότερα, ο εκτελεστικός διευθυντής εκτελεί με ανεξάρτητο τρόπο τα ακόλουθα καθήκοντα: α) κατάρτιση και υποβολή προς έγκριση στο διοικητικό συμβούλιο του σχεδίου του ετήσιου προϋπολογισμού, συμπεριλαμβανομένου του αντίστοιχου πίνακα προσωπικού, στον οποίο αναγράφεται ο αριθμός των έκτακτων θέσεων ανά βαθμό και ανά ομάδα καθηκόντων, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης· β) κατάρτιση και υποβολή προς έγκριση στο διοικητικό συμβούλιο του ετήσιου προγράμματος εργασίας και των αντίστοιχων προβλέψεων δαπανών· γ) υποβολή προς έγκριση στο διοικητικό συμβούλιο των ετήσιων λογαριασμών· δ) κατάρτιση και υποβολή προς έγκριση στο διοικητικό συμβούλιο της ετήσιας έκθεσης δραστηριοτήτων, συμπεριλαμβανομένων των αντίστοιχων δαπανών· ε) υποβολή προς έγκριση στο διοικητικό συμβούλιο του καταλόγου των δράσεων που επιλέγονται για χρηματοδότηση· στ) υπογραφή επιμέρους συμφωνιών ή αποφάσεων· ζ) υπογραφή δημόσιων συμβάσεων· η) εφαρμογή της πολιτικής επικοινωνίας της κοινής επιχείρησης ΒΒ· θ) οργάνωση, διεύθυνση και εποπτεία της λειτουργίας και του προσωπικού της κοινής επιχείρησης ΒΒ λαμβανομένων υπόψη των περιορισμών όσον αφορά την ανάθεση αρμοδιοτήτων από το διοικητικό συμβούλιο, όπως ορίζεται στο άρθρο 6 παράγραφος 2 του παρόντος κανονισμού· ι) καθιέρωση και διασφάλιση της λειτουργίας ενός αποτελεσματικού και αποδοτικού συστήματος εσωτερικού ελέγχου και υποβολή αναφοράς στο διοικητικό συμβούλιο σχετικά με τυχόν σημαντικές αλλαγές· ια) διασφάλιση της διενέργειας εκτίμησης κινδύνων και διαχείρισης κινδύνων· ιβ) λήψη οιωνδήποτε άλλων αναγκαίων μέτρων για την αξιολόγηση της προόδου της κοινής επιχείρησης ΒΒ ως προς την επίτευξη των στόχων της· ιγ) εκτέλεση οιουδήποτε άλλου καθήκοντος αναθέτει ή μεταβιβάζει στον εκτελεστικό διευθυντή το διοικητικό συμβούλιο. 5. Ο εκτελεστικός διευθυντής συγκροτεί γραφείο προγράμματος για την εκτέλεση, με δική του ευθύνη, όλων των καθηκόντων υποστήριξης που απορρέουν από τον παρόντα κανονισμό. Το γραφείο προγράμματος απαρτίζεται από το προσωπικό της κοινής επιχείρησης ΒΒ και επιτελεί ειδικότερα τα ακόλουθα καθήκοντα: α) παροχή στήριξης για τη δημιουργία και διαχείριση κατάλληλου λογιστικού συστήματος σύμφωνα με τους δημοσιονομικούς κανόνες της κοινής επιχείρησης ΒΒ· β) διαχείριση των προσκλήσεων υποβολής προτάσεων, όπως προβλέπεται στο ετήσιο πρόγραμμα εργασίας, και διαχείριση των συμφωνιών ή αποφάσεων, συμπεριλαμβανομένου του συντονισμού τους· γ) παροχή στα μέλη και τα λοιπά όργανα της κοινής επιχείρησης ΒΒ όλων των σχετικών πληροφοριών και της απαραίτητης στήριξης για την εκτέλεση των καθηκόντων τους, καθώς και ικανοποίηση των συγκεκριμένων αιτημάτων τους· δ) επιτέλεση καθηκόντων γραμματειακής υποστήριξης για τα όργανα της κοινής επιχείρησης ΒΒ και παροχή στήριξης σε οιαδήποτε συμβουλευτική ομάδα συγκροτείται από το διοικητικό συμβούλιο. 10 - Επιστημονική επιτροπή 1. Η επιστημονική επιτροπή απαρτίζεται από δέκα το πολύ μέλη. Η επιτροπή εκλέγει πρόεδρο μεταξύ των μελών της. 2. Στην επιστημονική επιτροπή εκπροσωπούνται ισόρροπα, από αντίστοιχους παγκοσμίως αναγνωρισμένους εμπειρογνώμονες, η πανεπιστημιακή κοινότητα, ο βιομηχανικός κλάδος, οι μικρομεσαίες επιχειρήσεις, οι μη κυβερνητικές οργανώσεις και οι ρυθμιστικές αρχές. Συλλογικά, τα μέλη της επιστημονικής επιτροπής διαθέτουν τα απαραίτητα επιστημονικά προσόντα και την εμπειρογνωμοσύνη που καλύπτουν το απαιτούμενο τεχνικό πεδίο για την παροχή επιστημονικά τεκμηριωμένων συστάσεων στην κοινή επιχείρηση ΒΒ. 3. Το διοικητικό συμβούλιο θεσπίζει τα συγκεκριμένα κριτήρια και τη διαδικασία επιλογής των μελών της επιστημονικής επιτροπής και διορίζει τα μέλη της. Το διοικητικό συμβούλιο λαμβάνει υπόψη τους δυνητικούς υποψηφίους που προτείνει η ομάδα εκπροσώπων των κρατών ΒΒ. 4. Η επιστημονική επιτροπή επιτελεί τα ακόλουθα καθήκοντα: α) παροχή συμβουλών σχετικά με τις επιστημονικές προτεραιότητες που πρέπει να εξετάζονται στα ετήσια προγράμματα εργασίας· β) παροχή συμβουλών σχετικά με τα επιστημονικά επιτεύγματα που περιγράφονται στην ετήσια έκθεση δραστηριοτήτων. 5. Η επιστημονική επιτροπή συνεδριάζει τουλάχιστον μία φορά ετησίως. Οι συνεδριάσεις της ομάδας συγκαλούνται από τον πρόεδρό της. 6. Στις συνεδριάσεις της επιστημονικής επιτροπής είναι δυνατόν να προσκαλούνται να συμμετάσχουν και άλλα πρόσωπα πλην των μελών της, κατόπιν σύμφωνης γνώμης του προέδρου της. 7. Η επιστημονική επιτροπή καταρτίζει τον εσωτερικό κανονισμό της. 11 - Ομάδα εκπροσώπων των κρατών 1. Η ομάδα εκπροσώπων των κρατών ΒΒ απαρτίζεται από έναν εκπρόσωπο εκάστου κράτους μέλους και εκάστης συνδεδεμένης χώρας με το πρόγραμμα πλαίσιο «Ορίζοντας 2020». Η ομάδα εκλέγει πρόεδρο μεταξύ των μελών της. 2. Η ομάδα εκπροσώπων των κρατών συνεδριάζει τουλάχιστον μία φορά ετησίως. Οι συνεδριάσεις της ομάδας συγκαλούνται από τον πρόεδρό της. Στις συνεδριάσεις συμμετέχουν ο εκτελεστικός διευθυντής και ο πρόεδρος του διοικητικού συμβουλίου ή οι εκπρόσωποί τους. Ο πρόεδρος της ομάδας εκπροσώπων των κρατών δύναται να προσκαλεί ως παρατηρητές στις συνεδριάσεις της και άλλα πρόσωπα, ιδίως εκπροσώπους περιφερειακών αρχών της Ένωσης, εκπροσώπους της κοινωνίας των πολιτών ή εκπροσώπους ενώσεων ΜΜΕ. 3. Ειδικότερα, η ομάδα εκπροσώπων των κρατών επιθεωρεί τα πληροφοριακά στοιχεία και διατυπώνει γνώμες σχετικά με τα ακόλουθα θέματα: α) την πρόοδο του προγράμματος στο πλαίσιο της κοινής επιχείρησης ΒΒ και την επίτευξη των στόχων της· β) την επικαιροποίηση των στρατηγικών κατευθύνσεων· γ) τους συνδέσμους με το πρόγραμμα πλαίσιο «Ορίζοντας 2020»· δ) τα ετήσια προγράμματα εργασίας· ε) τη συμμετοχή των ΜΜΕ. 4. Η ομάδα εκπροσώπων των κρατών παρέχει επίσης πληροφορίες και μεσολαβεί στην κοινή επιχείρηση ΒΒ σε σχέση με τα ακόλουθα θέματα: α) το καθεστώς των συναφών εθνικών ή περιφερειακών προγραμμάτων έρευνας και καινοτομίας και τον προσδιορισμό δυνητικών τομέων συνεργασίας, συμπεριλαμβανομένης της έναρξης της εφαρμογής σχετικών τεχνολογιών· β) τα ειδικά μέτρα που λαμβάνονται σε εθνικό ή περιφερειακό επίπεδο όσον αφορά τις εκδηλώσεις διάδοσης, τα θεματικά τεχνικά εργαστήρια και τις δραστηριότητες επικοινωνίας· γ) τα ειδικά μέτρα που λαμβάνοντα σε εθνικό ή περιφερειακό επίπεδο όσον αφορά τις δραστηριότητες εκκίνησης σε σχέση με την κοινή τεχνολογική πρωτοβουλία για τις βιομηχανίες βιοπροϊόντων. 5. Η ομάδα εκπροσώπων των κρατών δύναται να διατυπώνει, με δική της πρωτοβουλία, συστάσεις προς την κοινή επιχείρηση ΒΒ σχετικά με τεχνικά, διοικητικά και οικονομικά θέματα, ιδίως όταν αυτά θίγουν εθνικά ή περιφερειακά συμφέροντα. H κοινή επιχείρηση ΒΒ τηρεί την ομάδα εκπροσώπων των κρατών ενήμερη σχετικά με τη συνέχεια που δίδει στις εν λόγω συστάσεις. 6. Η ομάδα εκπροσώπων των κρατών καταρτίζει τον εσωτερικό κανονισμό της. 12 - Πηγές χρηματοδότησης 1. Η κοινή επιχείρηση ΒΒ χρηματοδοτείται από κοινού από την Ένωση και τα άλλα μέλη της πλην της Ένωσης ή από τις οντότητες που τα απαρτίζουν μέσω χρηματοδοτικών συνεισφορών που καταβάλλονται σε δόσεις και μέσω συνεισφορών για την κάλυψη δαπανών που επωμίζονται κατά την υλοποίηση έμμεσων δράσεων τις οποίες δεν καλύπτει η κοινή επιχείρηση ΒΒ. 2. Οι διοικητικές δαπάνες της κοινής επιχείρησης ΒΒ δεν υπερβαίνουν το ποσό των 60 εκατ. ευρώ και καλύπτονται μέσω χρηματοδοτικών συνεισφορών οι οποίες κατανέμονται ισομερώς, σε ετήσια βάση, μεταξύ της Ένωσης και των άλλων μελών πλην της Ένωσης. Εάν δεν χρησιμοποιηθεί μέρος της συνεισφοράς για τις διοικητικές δαπάνες, μπορεί να διατεθεί για την κάλυψη των επιχειρησιακών δαπανών της κοινής επιχείρησης ΒΒ. 3. Οι επιχειρησιακές δαπάνες της κοινής επιχείρησης ΒΒ καλύπτονται από τις ακόλουθες συνεισφορές: α) χρηματοδοτική συνεισφορά της Ένωσης· β) χρηματοδοτική συνεισφορά των άλλων μελών πλην της Ένωσης· γ) συνεισφορές σε είδος από τα άλλα μέλη πλην της Ένωσης ή από τις οντότητες που τα απαρτίζουν για την κάλυψη των δαπανών που επωμίζονται κατά την υλοποίηση έμμεσων δράσεων, αφαιρουμένης της συνεισφοράς της κοινής επιχείρησης ΒΒ και οιασδήποτε άλλης συνεισφοράς της Ένωσης για τις εν λόγω δαπάνες. 4. Η χρηματοδοτική συνεισφορά των μελών πλην της Ένωσης για τις επιχειρησιακές δαπάνες που αναφέρονται στην παράγραφο 3 στοιχείο β) ανέρχεται σε τουλάχιστον 182,50 εκατ. ευρώ για το διάστημα που προβλέπεται στο άρθρο 1 του παρόντος κανονισμού. 5. Οι πόροι που εγγράφονται στον προϋπολογισμό της κοινής επιχείρησης ΒΒ προέρχονται από τις ακόλουθες συνεισφορές: α) χρηματοδοτικές συνεισφορές των μελών για τις διοικητικές δαπάνες· β) χρηματοδοτικές συνεισφορές των μελών για τις επιχειρησιακές δαπάνες· γ) κάθε έσοδο που αποφέρει η κοινή επιχείρηση ΒΒ· δ) άλλες χρηματοδοτικές συνεισφορές, πόροι και έσοδα. Οι τόκοι που ενδεχομένως προκύπτουν από τις συνεισφορές που καταβάλλουν στην κοινή επιχείρηση ΒΒ τα μέλη της λογίζονται ως έσοδα της κοινής επιχείρησης ΒΒ. 6. Όλοι οι πόροι και οι δραστηριότητες της κοινής επιχείρησης ΒΒ διατίθενται για την επίτευξη των στόχων που καθορίζονται στο άρθρο 2 του παρόντος κανονισμού. 7. Η κοινή επιχείρηση ΒΒ έχει την κυριότητα όλων των περιουσιακών στοιχείων που παράγει η ίδια ή που μεταβιβάζονται σε αυτήν για την εκπλήρωση των στόχων της, οι οποίοι καθορίζονται στο άρθρο 2 του παρόντος κανονισμού. 8. Εκτός από την περίπτωση στην οποία η κοινή επιχείρηση ΒΒ τελεί υπό καθεστώς διάλυσης κατ’ εφαρμογή του άρθρου 20 του καταστατικού της, δεν καταβάλλεται στα μέλη της κοινής επιχείρησης ΒΒ ενδεχόμενο πλεόνασμα των εσόδων έναντι των δαπανών. 13 - Χρηματοδοτικές υποχρεώσεις Οι χρηματοδοτικές υποχρεώσεις της κοινής επιχείρησης ΒΒ δεν υπερβαίνουν το ποσό των χρηματοοικονομικών πόρων που είναι διαθέσιμοι ή που έχουν δεσμευθεί για τον προϋπολογισμό της από τα μέλη της. 14 - Οικονομικό έτος Το οικονομικό έτος ορίζεται από την 1η Ιανουαρίου έως τις 31 Δεκεμβρίου. 15 - Επιχειρησιακός και χρηματοοικονομικός προγραμματισμός 1. Ο εκτελεστικός διευθυντής υποβάλλει προς έγκριση στο διοικητικό συμβούλιο σχέδιο του ετήσιου προγράμματος εργασίας, το οποίο περιλαμβάνει αναλυτικό πρόγραμμα των δραστηριοτήτων έρευνας και καινοτομίας, των διοικητικών δραστηριοτήτων και των αντίστοιχων προβλέψεων δαπανών για το επόμενο έτος. Στο σχέδιο του προγράμματος εργασίας περιλαμβάνεται επίσης η εκτιμώμενη αξία των συνεισφορών που αναμένεται να καταβληθούν σύμφωνα με το άρθρο 12 παράγραφος 3 στοιχείο γ) του καταστατικού. 2. Το ετήσιο πρόγραμμα εργασίας για συγκεκριμένο έτος εγκρίνεται πριν από το τέλος του προηγούμενου έτους και δημοσιοποιείται. 3. Ο εκτελεστικός διευθυντής καταρτίζει το προσχέδιο του ετήσιου προϋπολογισμού για το επόμενο έτος και το υποβάλλει προς έγκριση στο διοικητικό συμβούλιο. 4. Ο ετήσιος προϋπολογισμός εκάστου έτους εγκρίνεται από το διοικητικό συμβούλιο πριν από το τέλος του προηγούμενου έτους 5. Ο ετήσιος προϋπολογισμός αναπροσαρμόζεται προκειμένου να λαμβάνεται υπόψη το ποσό της συνεισφοράς της Ένωσης όπως καθορίζεται στον προϋπολογισμό της Ένωσης. 16 - Επιχειρησιακές και χρηματοοικονομικές εκθέσεις 1. Ο εκτελεστικός διευθυντής υποβάλλει στο διοικητικό συμβούλιο ετήσιες εκθέσεις σχετικά με την άσκηση των καθηκόντων του σύμφωνα με τους δημοσιονομικούς κανόνες της κοινής επιχείρησης ΒΒ. Έως τις 15 Φεβρουαρίου κάθε έτους ο εκτελεστικός διευθυντής υποβάλλει προς έγκριση στο διοικητικό συμβούλιο ετήσια έκθεση δραστηριοτήτων σχετικά με την πρόοδο που έχει σημειώσει η κοινή επιχείρηση ΒΒ κατά το προηγούμενο ημερολογιακό έτος, ιδίως όσον αφορά το ετήσιο πρόγραμμα εργασίας για το εν λόγω έτος. Στην εν λόγω έκθεση περιλαμβάνονται, μεταξύ άλλων, πληροφορίες σχετικά με τα ακόλουθα θέματα: α) τις δράσεις που διεξήχθησαν στους τομείς της έρευνας, της καινοτομίας και σε άλλους τομείς, καθώς και τις αντίστοιχες δαπάνες· β) τις δράσεις που προτάθηκαν, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα· γ) τις δράσεις που επιλέχθηκαν για χρηματοδότηση, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα, και αναγράφεται η συνεισφορά της κοινής επιχείρησης ΒΒ προς τους επιμέρους συμμετέχοντες και τις επιμέρους δράσεις. 2. Αφού εγκριθεί από το διοικητικό συμβούλιο, η ετήσια έκθεση δραστηριοτήτων δημοσιοποιείται. 3. Η κοινή επιχείρηση ΒΒ υποβάλλει στην Επιτροπή ετήσιες εκθέσεις κατ’ εφαρμογή του άρθρου 60 παράγραφος 5 του κανονισμού (ΕΕ, Ευρατόμ) αριθ. 966/2012. 4. Οι λογαριασμοί της κοινής επιχείρησης ΒΒ εξετάζονται από ανεξάρτητο ελεγκτικό οργανισμό, όπως προβλέπεται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012. Οι λογαριασμοί της κοινής επιχείρησης ΒΒ δεν υπόκεινται στον έλεγχο του Ελεγκτικού Συνεδρίου. 17 - Καθήκοντα εσωτερικού ελέγχου Ο εσωτερικός ελεγκτής της Επιτροπής όσον αφορά την κοινή επιχείρηση ΒΒ ασκεί τις ίδιες αρμοδιότητες με αυτές που ασκεί έναντι της Επιτροπής 18 - Ευθύνη των μελών και ασφάλιση 1. Η οικονομική ευθύνη των μελών για τα χρέη της κοινής επιχείρησης ΒΒ περιορίζεται στην ήδη καταβληθείσα συνεισφορά τους για τις διοικητικές δαπάνες. 2. Η κοινή επιχείρηση ΒΒ συνάπτει και διατηρεί κατάλληλη ασφαλιστική σύμβαση. 19 - Σύγκρουση συμφερόντων 1. Η κοινή επιχείρηση ΒΒ, τα όργανα και το προσωπικό της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους. 2. Το διοικητικό συμβούλιο της κοινής επιχείρησης ΒΒ δύναται να θεσπίζει κανόνες για την πρόληψη και τη διαχείριση συγκρούσεων συμφερόντων σε σχέση με τα μέλη της, τα όργανα και το προσωπικό της. Κατά την θέσπιση των λόγω κανόνων λαμβάνεται μέριμνα ώστε να αποφεύγεται κάθε ενδεχόμενο σύγκρουσης συμφερόντων για τους εκπροσώπους των μελών στο διοικητικό συμβούλιο. 20 - Διάλυση 1. Η κοινή επιχείρηση ΒΒ διαλύεται στο τέλος της περιόδου που ορίζεται στο άρθρο 1 του παρόντος κανονισμού. 2. Η διαδικασία διάλυσης κινείται αυτομάτως σε περίπτωση αποχώρησης της Ευρωπαϊκής Επιτροπής ή όλων των μελών του ιδιωτικού τομέα από την κοινή επιχείρηση ΒΒ. 3. Για τις ανάγκες της διαδικασίας διάλυσης της κοινής επιχείρησης ΒΒ το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου. 4. Κατά τη διάλυση της κοινής επιχείρησης ΒΒ τα περιουσιακά στοιχεία της χρησιμοποιούνται για την κάλυψη των υποχρεώσεων της κοινής επιχείρησης ΒΒ και των δαπανών που συνδέονται με τη διάλυσή της. Τυχόν πλεόνασμα κατανέμεται μεταξύ των υφιστάμενων μελών κατά τον χρόνο της διάλυσης κατ’ αναλογία του ποσού της χρηματοδοτικής συνεισφοράς τους στην κοινή επιχείρηση ΒΒ. Το αντίστοιχο πλεόνασμα που διανέμεται ενδεχομένως στην Ένωση επιστρέφεται στον προϋπολογισμό της Ένωσης. 5. Θεσπίζεται ειδική διαδικασία για την εξασφάλιση της κατάλληλης διαχείρισης τυχόν συμφωνιών που συνήφθησαν ή αποφάσεων που ελήφθησαν από την κοινή επιχείρηση ΒΒ, καθώς και τυχόν δημόσιων συμβάσεων, των οποίων η διάρκεια ισχύος υπερβαίνει τη διάρκεια ισχύος της κοινής επιχείρησης ΒΒ. ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας Πρόταση κανονισμού του Συμβουλίου σχετικά με την κοινή επιχείρηση βιομηχανιών βιοπροϊόντων 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ[34] Τομέας πολιτικής: «Ορίζοντας 2020» – Πρόγραμμα πλαίσιο για την έρευνα και την καινοτομία Δραστηριότητα: Κοινωνικές προκλήσεις «Επισιτιστική ασφάλεια, βιώσιμη γεωργία, έρευνα στον τομέα της θάλασσας και της ναυτιλίας και βιοοικονομία» και βιομηχανική υπεροχή «Βασικές τεχνολογίες γενικής εφαρμογής (ΒΙΟKET)» 1.3. Χαρακτήρας της πρότασης/πρωτοβουλίας X Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[35] ¨ Η πρόταση/πρωτοβουλία αφορά την επέκταση υφιστάμενης δράσης ¨ Η πρόταση/πρωτοβουλία αφορά δράση αναπροσανατολισμένη προς νέα δράση 1.4. Στόχος(-οι) 1.4.1. Ο/οι πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Σύσταση της κοινής επιχείρησης ΒΒ ως νέας μορφής σύμπραξης δημόσιου-ιδιωτικού τομέα μεταξύ της Επιτροπής και του βιομηχανικού κλάδου για τη χρηματοδότηση της έρευνας και της καινοτομίας. Διοργάνωση ανταγωνιστικών προσκλήσεων υποβολής προτάσεων, αξιολόγηση και επιλογή έργων ερευνητικής συνεργασίας τα οποία θα διεξάγονται σε κράτος μέλος ή σε συνδεδεμένη με το πρόγραμμα «Ορίζοντας 2020» χώρα και θα συγχρηματοδοτούνται από τον βιομηχανικό κλάδο με τη συμμετοχή πανεπιστημίων, ΜΜΕ και άλλων εταίρων που θα υποστηρίζονται χρηματοοικονομικά από κεφάλαια της κοινής επιχείρησης ΒΒ. 1.4.2. Ειδικός(-οί) στόχος(-οι) και σχετική(-ες) δραστηριότητα(-ες) ΔΒΔ/ΠΒΔ α) επίδειξη τεχνολογιών που παράγουν νέα χημικά δομικά στοιχεία, νέα υλικά και νέα καταναλωτικά προϊόντα από ευρωπαϊκή βιομάζα, και οι οποίες αντικαθιστούν την ανάγκη μέσων παραγωγής ορυκτής προέλευσης· β) ανάπτυξη επιχειρηματικών μοντέλων που ενσωματώνουν οικονομικούς παράγοντες από ολόκληρη την αξιακή αλυσίδα, από τον εφοδιασμό των μονάδων βιοδιύλισης με βιομάζα έως τους καταναλωτές υλικών, χημικών και καυσίμων βιολογικής προέλευσης, μεταξύ άλλων και μέσω της δημιουργίας νέων διατομεακών διασυνδέσεων και της στήριξης διακλαδικών συνεργατικών σχηματισμών· και γ) δημιουργία εμβληματικών μονάδων βιοδιύλισης, οι οποίες εφαρμόζουν τις τεχνολογίες και τα επιχειρηματικά μοντέλα για τα υλικά, χημικά και καύσιμα βιολογικής προέλευσης και παρουσιάζουν βελτιώσεις ως προς το κόστος και τις επιδόσεις σε επίπεδα ανταγωνιστικά με τις εναλλακτικές λύσεις ορυκτής προέλευσης. Σχετική(-ές) δραστηριότητα(-ες) ΔΒΔ/ΠΒΔ α) Έλεγχος και παρακολούθηση των χρηματοοικονομικών και επιστημονικών πτυχών των έργων για τα οποία έχει συναφθεί συμφωνία επιχορήγησης με την κοινή επιχείρηση ΒΒ. β) Διοργάνωση των προσκλήσεων υποβολής προσφορών που είναι αναγκαίες για τη λειτουργία της κοινής επιχείρησης ΒΒ. γ) Θέσπιση και εφαρμογή όλων των διαδικασιών της κοινής επιχείρησης ΒΒ. δ) Οργάνωση των δραστηριοτήτων διάδοσης της κοινής επιχείρησης ΒΒ. ε) Οργάνωση όλων των άλλων δραστηριοτήτων που συνδέονται με την κοινή επιχείρηση ΒΒ. 1.4.3. Προσδοκώμενα αποτελέσματα και επιπτώσεις Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους/τις στοχοθετημένους(-ες) δικαιούχους/ομάδες. Σημαντική αύξηση των ιδιωτικών επενδύσεων στην έρευνα με: – πέντε νέα δομικά στοιχεία για τη χημική βιομηχανία έως το 2020 – πενήντα νέα βιοϋλικά έως το 2020 – πέντε εμβληματικές μονάδες βιοδιύλισης έως το 2020. Μείωση του χρόνου διάθεσης στην αγορά με: – τριάντα νέα καταναλωτικά προϊόντα έως το 2020 – δέκα νέες αξιακές αλυσίδες βιοπροϊόντων έως το 2020. – Ευρεία συμμετοχή ΜΜΕ. 1.4.4. Δείκτες αποτελεσμάτων και επιπτώσεις Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας. Για την παρακολούθηση της υλοποίησης της κοινής επιχείρησης ΒΒ θα καθοριστεί ένα σύνολο ποσοτικών και ποιοτικών δεικτών επιδόσεων (βασικοί δείκτες επιδόσεων, ΒΔΕ). Οι εν λόγω βασικοί δείκτες επιδόσεων θα χρησιμοποιούνται για τη μέτρηση των επιπτώσεων της κοινής επιχείρησης στην ανταγωνιστικότητα της ΕΕ και στο ερευνητικό περιβάλλον για τις βιομηχανίες βιοπροϊόντων και ανανεώσιμων πηγών ενέργειας. Οι ποιοτικοί δείκτες θα μετρώνται σε ευρεία κλίμακα με συγκριτικό και συστηματικό τρόπο, ενώ η ποιοτική προσέγγιση θα περιλαμβάνει περιπτωσιολογικές μελέτες και τεχνικούς ελέγχους. Οι βασικοί δείκτες επιδόσεων πρέπει να αξιολογούνται με βάση την κατάσταση πραγμάτων κατά τα έτη πριν από την έναρξη λειτουργίας της κοινής επιχείρησης, ούτως ώστε να διευκολύνεται η αξιολόγηση των αποτελεσμάτων προσθετικότητας κατά τη διάρκεια ζωής της. Η πρόοδος της κοινής επιχείρησης θα παρακολουθείται συνεχώς με βάση ένα σύνολο αντικειμενικά επαληθεύσιμων δεικτών, μεταξύ των οποίων οι εξής: – παρακολούθηση της δημόσιας (ενωσιακής και άλλης) και της ιδιωτικής χρηματοδότησης· – παρακολούθηση της προσθετικότητας· – επιλογή έργων και κατανομή χρηματοδότησης· – τεχνική παρακολούθηση με βάση σαφώς καθορισμένα ορόσημα υλοποίησης του ειδικού προγράμματος· – τήρηση του χρονοδιαγράμματος· – ποσοτικοποιημένη παρακολούθηση της διείσδυσης στην αγορά στους στοχευόμενους κλάδους· – επίπεδο συμμετοχής ΜΜΕ και επίπεδο συμμετοχής των νεότερων κρατών μελών· – δείκτες βιωσιμότητας. Στα μέσα της περιόδου υλοποίησης θα διενεργηθεί για λογαριασμό της Επιτροπής ενδιάμεση αξιολόγηση της κοινής επιχείρησης από ανεξάρτητους εμπειρογνώμονες. Η αξιολόγηση αυτή θα αφορά την ποιότητα και την αποτελεσματικότητα της κοινής επιχείρησης και του βαθμού υλοποίησης των στόχων της και, βάσει των σχετικών πορισμάτων, θα περιλαμβάνει ενδεχομένως συστάσεις αναπροσαρμογής του προγράμματος και, κατά περίπτωση, αποχώρησης από το πρόγραμμα. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Σύσταση της κοινής επιχείρησης ΒΒ ως νέας δομής σύμπραξης μεταξύ της Επιτροπής και του βιομηχανικού κλάδου για τη χρηματοδότηση της έρευνας και της καινοτομίας. Διοργάνωση ανταγωνιστικών προσκλήσεων υποβολής προτάσεων, αξιολόγηση και επιλογή έργων ερευνητικής συνεργασίας, τα οποία θα συγχρηματοδοτούνται από τον βιομηχανικό κλάδο. Έλεγχος και παρακολούθηση των χρηματοοικονομικών και επιστημονικών πτυχών των έργων για τα οποία έχει συναφθεί συμφωνία επιχορήγησης με την κοινή επιχείρηση ΒΒ. Θέσπιση και εφαρμογή όλων των διαδικασιών της κοινής επιχείρησης ΒΒ, συμπεριλαμβανομένου του δημοσιονομικού ελέγχου. Οργάνωση των δραστηριοτήτων διάδοσης και επικοινωνίας της κοινής επιχείρησης ΒΒ. Οργάνωση όλων των άλλων δραστηριοτήτων που συνδέονται με την κοινή επιχείρηση ΒΒ. 1.5.2. Προστιθέμενη αξία της παρέμβασης της ΕΕ Εξίσου σημαντική για την ανάπτυξη των βιομηχανιών βιοπροϊόντων είναι η συντονισμένη προσέγγιση σε επίπεδο ΕΕ, διότι η ανάπτυξη των αξιακών αλυσίδων τους προϋποθέτει τη σύνδεση μεταξύ ενδιαφερόμενων φορέων σε περιοχές με ισχυρό γεωργικό και δασοκομικό κλάδο και ενδιαφερόμενων φορέων με ισχυρή τεχνολογική και βιομηχανική βάση. Οι εν λόγω φορείς μπορεί να μην βρίσκονται στην ίδια περιφέρεια ή στο ίδιο κράτος μέλος, στοιχείο το οποίο ενδέχεται να προσθέσει περαιτέρω συνέπειες σε ένα ήδη περίπλοκο σενάριο. 1.5.3. Διδάγματα από ανάλογες εμπειρίες του παρελθόντος Στο πλαίσιο αρκετών πρωτοβουλιών μικρής κλίμακας που ανέλαβαν κράτη μέλη ή περιφέρειες αναγνωρίστηκε ότι η επιτυχής ανάπτυξη της βιοοικονομίας εξαρτάται σε μεγάλο βαθμό από την αποτελεσματική διακρατική συνεργασία. Ο παράγοντας αυτός αποτυπώνεται σε αυξανόμενο αριθμό σχέσεων συνεργασίας μεταξύ εθνικών και περιφερειακών συνεργατικών σχηματισμών στον τομέα της βιοοικονομίας, για παράδειγμα μεταξύ των IAR και Wagralim ή μεταξύ των CLIB2021 και BE-BASIC. Παρά το γεγονός ότι οι εν λόγω συνεργασίες μεταξύ περιφερειών και συνεργατικών σχηματισμών φαίνονται εκ πρώτης όψεως ελπιδοφόρες, συχνά επηρεάζονται αρνητικά από τις διαφοροποιήσεις ως προς τα επίπεδα χρηματοδότησης και τους δημοσιονομικούς κανόνες. 1.5.4. Συμβατότητα και πιθανή συνέργεια με άλλα κατάλληλα μέσα Ενδέχεται οι κατευθύνσεις τόσο στο πρόγραμμα «Ορίζοντας 2020» όσο και στα διαρθρωτικά ταμεία να είναι συμβατές μεταξύ τους για την παροχή στήριξης σε δραστηριότητες Ε&ΤΑ, ιδίως όσον αφορά την καινοτομία. Πρέπει να εξεταστούν από πλευράς συμμετοχής τα διάφορα νέα νομοθετικά πλαίσια, οι μηχανισμοί και οι μέθοδοι προγραμματισμού. Η δημιουργία συνεργειών μεταξύ των δράσεων χρηματοδότησης στο πλαίσιο του προγράμματος «Ορίζοντας 2020» και των χρηματοδοτικών πόρων των κρατών μελών και των περιφερειών είναι ενδεχομένως εφικτή. Το γεγονός ότι οι ΣΔΙΤ διευκολύνουν σε καίριο βαθμό τη σύνδεση των δραστηριοτήτων έρευνας και καινοτομίας με τους περιφερειακούς συνεργατικούς σχηματισμούς που οργανώνονται στο πλαίσιο της στρατηγικής έξυπνης ειδίκευσης, μπορεί να αποβεί καταλυτικός παράγοντας για τη διευκόλυνση του συνδυασμού των εν λόγω πηγών χρηματοδότησης και την ενίσχυση της αποδοτικότητας της αντίστοιχης δράσης. Μπορεί επίσης να εξεταστεί το ενδεχόμενο ανάπτυξης συνεργειών για την πρόσβαση σε νέα χρηματοδοτικά μέσα, όπως ο μηχανισμός χρηματοδότησης με επιμερισμό των κινδύνων (RSFF) της ΕΤΕπ, στο πλαίσιο των δραστηριοτήτων εκκίνησης. 1.6. Διάρκεια και δημοσιονομικές επιπτώσεις X Πρόταση/πρωτοβουλία περιορισμένης διάρκειας X Ισχύς πρότασης/πρωτοβουλίας από την 1.1.2014 έως τις 31.12.24 X Δημοσιονομικές επιπτώσεις από την 1.1.2014 έως τις 31.12.2020 για τις πιστώσεις ανάληψης υποχρεώσεων X Δημοσιονομικές επιπτώσεις από την 1.1.2014 έως τις 31.12.24 για τις πιστώσεις πληρωμών ¨ Πρόταση /πρωτοβουλία απεριόριστης διάρκειας Περίοδος σταδιακής εφαρμογής από το ΕΕΕΕ έως το ΕΕΕΕ, και στη συνέχεια λειτουργία με κανονικό ρυθμό. 1.7. Προβλεπόμενος(-οι) τρόπος(-οι) διαχείρισης[36] ¨ Άμεση διαχείριση από την Επιτροπή μέσω: ¨ εκτελεστικών οργανισμών ¨ Επιμερισμένη διαχείριση με τα κράτη μέλη: X Έμμεση διαχείριση με την ανάθεση καθηκόντων εκτέλεσης του προϋπολογισμού: ¨ σε διεθνείς οργανισμούς και τους φορείς τους (να προσδιοριστούν)· ¨ στην Ευρωπαϊκή Τράπεζα Επενδύσεων· X στους οργανισμούς που αναφέρονται στο άρθρο 209 του δημοσιονομικού κανονισμού· ¨ σε φορείς δημοσίου δικαίου· ¨ σε φορείς ιδιωτικού δικαίου επιφορτισμένους με αποστολή δημόσιας υπηρεσίας, στον βαθμό που παρέχουν επαρκείς οικονομικές εγγυήσεις· ¨ σε φορείς που διέπονται από το ιδιωτικό δίκαιο κράτους μέλους, στους οποίους έχει ανατεθεί η εκτέλεση σύμπραξης δημόσιου-ιδιωτικού τομέα και εφόσον παρέχουν επαρκείς οικονομικές εγγυήσεις· ¨ σε πρόσωπα στα οποία ανατίθεται η εκτέλεση συγκεκριμένων ενεργειών στον τομέα της ΚΕΠΠΑ δυνάμει του τίτλου V της ΣΕΕ και τα οποία προσδιορίζονται στην αντίστοιχη βασική πράξη. 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες για την παρακολούθηση και την υποβολή εκθέσεων Να προσδιοριστούν η συχνότητα και οι όροι των σχετικών διατάξεων. Η κοινή επιχείρηση ΒΒ θα παρακολουθείται μέσω ενδιάμεσων επαφών και όπως προβλέπεται στα άρθρα 6 και 16 του καταστατικού. 2.2. Σύστημα διαχείρισης και ελέγχου 2.2.1. Πλαίσιο εσωτερικού ελέγχου Η Επιτροπή μέσω του κύριου διατάκτη διασφαλίζει ότι οι κανόνες που εφαρμόζονται στην ΚΤΠ/ΚΕ ΒΒ συμμορφώνονται πλήρως προς τις απαιτήσεις των άρθρων 60 και 61 του δημοσιονομικού κανονισμού. Οι ρυθμίσεις σχετικά με την παρακολούθηση της ΚΤΠ/ΚΕ ΒΒ, συμπεριλαμβανομένης της σύνθεσης του διοικητικού συμβουλίου, καθώς και οι ρυθμίσεις σχετικά με την υποβολή εκθέσεων, θα διασφαλίσουν ότι οι υπηρεσίες της Επιτροπής δύνανται να ανταποκριθούν στις απαιτήσεις λογοδοσίας τους τόσο προς το Σώμα των Επιτρόπων όσο και προς την αρμόδια για τον προϋπολογισμό αρχή. Το πλαίσιο του εσωτερικού ελέγχου όσον αφορά την ΚΤΠ/ΚΕ ΒΒ θα βασίζεται στα ακόλουθα: - εφαρμογή των προτύπων εσωτερικού ελέγχου που παρέχουν τουλάχιστον ισοδύναμες εγγυήσεις με τις εγγυήσεις της Επιτροπής· - διαδικασίες για την επιλογή των καλύτερων έργων, μέσω ανεξάρτητης αξιολόγησης, και για τη μετατροπή τους σε νομικά μέσα· - διαχείριση έργων και συμβάσεων καθ’ όλη τη διάρκεια ζωής εκάστου έργου· - εκ των προτέρων έλεγχοι επί του συνόλου των αιτήσεων πληρωμής, συμπεριλαμβανομένης της παραλαβής πιστοποιητικών ελέγχου και της εκ των προτέρων πιστοποίησης των μεθοδολογιών κοστολόγησης· - εκ των υστέρων έλεγχοι δειγμάτων των αιτήσεων πληρωμής στο πλαίσιο των εκ των υστέρων ελέγχων του προγράμματος «Ορίζοντας 2020»· - και επιστημονική αξιολόγηση των αποτελεσμάτων των έργων. Θα θεσπιστούν διάφορα μέτρα για τον μετριασμό του εγγενούς κινδύνου σύγκρουσης συμφερόντων στο πλαίσιο της ΚΤΠ/ΚΕ ΒΒ, ειδικότερα εξασφάλιση ισάριθμων ψήφων για την Επιτροπή και τους βιομηχανικούς εταίρους στο διοικητικό συμβούλιο, επιλογή του διευθυντή από το διοικητικό συμβούλιο βάσει πρότασης της Επιτροπής, ανεξαρτησία των υπαλλήλων, αξιολογήσεις από ανεξάρτητους εμπειρογνώμονες με βάση δημοσιοποιημένα κριτήρια επιλογής σε συνδυασμό με μηχανισμούς προσφυγής, και πλήρεις δηλώσεις οιωνδήποτε συμφερόντων. Η καθιέρωση δεοντολογικών και οργανωτικών αξιών θα αποτελεί έναν από τους βασικούς ρόλους που καλείται να διαδραματίσει η ΚΤΠ/ΚΕ και θα παρακολουθείται από την Επιτροπή. 2.2.2. Κόστος και οφέλη των ελέγχων Ο εσωτερικός ελεγκτής της Επιτροπής όσον αφορά την κοινή επιχείρηση ΒΒ ασκεί τις ίδιες αρμοδιότητες με αυτές που ασκεί έναντι της Επιτροπής . Επιπλέον, το διοικητικό συμβούλιο μπορεί, αν το κρίνει σκόπιμο, να συγκροτήσει ομάδα εσωτερικού ελέγχου της κοινής επιχείρησης. Ο εκτελεστικός διευθυντής της ΚΤΠ/ΚΕ ΒΒ υποχρεούται, ως διατάκτης, να καθιερώσει ένα οικονομικά αποδοτικό σύστημα εσωτερικού ελέγχου και διαχείρισης. Θα υποχρεούται επίσης να υποβάλλει στην Επιτροπή εκθέσεις σχετικά με το πλαίσιο εσωτερικού ελέγχου που θα θεσπιστεί. Η Επιτροπή θα παρακολουθεί τον κίνδυνο μη συμμόρφωσης μέσω του συστήματος υποβολής εκθέσεων που θα αναπτύξει, αλλά και μέσω της εξέτασης των αποτελεσμάτων των εκ των υστέρων ελέγχων των αποδεκτών χρηματοδοτικών πόρων της ΕΕ από την ΚΤΠ ΒΒ, στο πλαίσιο των εκ των υστέρων ελέγχων που καλύπτουν ολόκληρο το πρόγραμμα «Ορίζοντας 2020». Στο σύστημα ελέγχου που πρόκειται να τεθεί σε εφαρμογή θα πρέπει να ληφθεί υπόψη η έντονη εντύπωση που υπάρχει, τόσο μεταξύ των αποδεκτών των πόρων της ΕΕ όσο και στο πλαίσιο της νομοθετικής αρχής, ότι η επιβάρυνση του ελέγχου που απαιτείται για την επίτευξη ορίου σφάλματος της τάξης του 2% είναι υπέρμετρα αυξημένη. Αυτό εμπεριέχει τον κίνδυνο να μειωθεί η ελκυστικότητα του ερευνητικού προγράμματος της Ένωσης και να επηρεαστεί συνεπώς αρνητικά η έρευνα και η καινοτομία στην Ένωση. Το Ευρωπαϊκό Συμβούλιο της 4ης Φεβρουαρίου 2011 συμπέρανε ότι « επιβάλλεται να απλουστευθούν τα μέσα της ΕΕ που αποσκοπούν στην προαγωγή της έρευνας, της ανάπτυξης και της καινοτομίας (ΕΑΚ) προκειμένου να διευκολυνθεί η αποδοχή τους από τους καλύτερους επιστήμονες και τις πιο καινοτόμες επιχειρήσεις· βασικό προς τούτο είναι να συμφωνηθεί μεταξύ των αρμοδίων θεσμικών οργάνων μια νέα ισορροπία μεταξύ εμπιστοσύνης και ελέγχου, καθώς και μεταξύ της ανάληψης κινδύνων και της αποφυγής κινδύνων». (Βλέπε EUCO 2/1/11 REV1, Βρυξέλλες, 8 Μαρτίου 2011). Το Ευρωπαϊκό Κοινοβούλιο στο ψήφισμα της 11ης Νοεμβρίου 2010 σχετικά με την απλοποίηση της εκτέλεσης των προγραμμάτων-πλαισίων έρευνας (P7_TA(2010)0